text:
Ntshinyi tshidi Bible wamba?
Tshitendelelu ntshintu tshienza kudi bantu anyi?
BAMUE BANTU BADI BELA MEJI NE: tshitendelelu ntshintu tshienza kudi bantu; bakuabu badi bamba bobu ne: Nzambi udi ukoka bantu kudiye ku diambuluisha dia tshitendelelu. Kadi wewe udi wela meji kayi?
TSHIDI BIBLE WAMBA
Kudi “ntendelelu udi mukezuke ne kayi munyanguke ku mêsu kua Nzambi wetu ne Tatu.” (Yakobo 1:27) Tshitendelelu tshikezuke anyi tshilelela tshidi tshifumina kudi Nzambi.
MMALU KAYI MAKUABU ATUDI TULONGA MU BIBLE?
Bua tshitendelelu kusankishatshi Nzambi, tshidi ne bua kuangatshila malongesha atshi mu Bible.—Yone 4:23, 24.
Bitendelelu bidi bimanyine pa ngenyi ya bantu mbia mafi.—Mâko 7:7, 8.
Bidiku ne mushinga bua kuikala mu tshitendelelu kampanda anyi?
UDI MUA KUANDAMUNA BISHI?
Eyowa
Tòo
Bilondeshile muntu ne muntu
TSHIDI BIBLE WAMBA
“Tutabalelanganayi muntu ne muntu bua kusakangana ku dinanga ne ku bienzedi bimpe, katuyi tulekela kudisangisha kuetu pamue.” (Ebelu 10:24, 25) Nzambi mmusue bua batendeledi bende benze tshisumbu tshimue tshilongolola.
MMALU KAYI MAKUABU ATUDI TULONGA MU BIBLE?
Aba badi batendelela Nzambi muaba umue badi ne bua kuikala ne ditabuja dimue.—1 Kolinto 1:10, 11.
Bena mu tshitendelelu tshidi Nzambi wanyisha badi benza dîku dia pa buloba bujima.—1 Petelo 2:17.


c: text/html

text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda muibidi wa Bakalenge
6:1-33
-
Elisha udi ulelemija kasuyi (1-7)
-
Elisha ne bena Sulia (8-23)
-
Mêsu a muambuluishi wa Elisha adi abululuka (16, 17)
-
Badi bafofomija lungenyi lua bena Sulia (18, 19)
-
Tshiyole mu Samalea mutshintshimika (24-33)
6 Bana ba baprofete+ bakambila Elisha ne: “Tangila! Muaba utudi basombele nebe mmufimpakane bikole buetu tuetu.
2 Anyishaku tuye ku Yadene. Muntu yonso wa kutudi angate mutshi kuntu aku ne tuenze muaba kuntu aku wa tuetu kusombela.” Wakamba ne: “Ndayi.”
3 Umue wa kudibu wakamba ne: “Neuluaku ne bena mudimu bebe anyi?” Ke yeye kuamba ne: “Nendue.”
4 Nunku wakaya nabu, bobu kufika ku Yadene ne kubangabu kutapa mitshi.
5 Pavua umue wa kudibu wenda utapa mutshi, kasuyi kakabafuka mu mulabi, kumataku mu mâyi, kuelaye dîyi ne: “Eyi, mfumuanyi, kasuyi kavua ka bende kasomba!”
6 Muntu wa Nzambi mulelela wakebeja ne: “Nkamatshile penyi?” Ke yeye kumuleja muaba. Nunku wakakosa tshitupa tshia mutshi, kutshikupaye muaba au ne kulelemijaye kasuyi.
7 Wakamba ne: “Kambula.” Nunku wakolola tshianza, kukangataye.
8 Mpindieu mukalenge wa Sulia wakaya bua kuluangana ne Isalele.+ Wakayukila ne bena mudimu bende, kuambaye ne: “Nengase nenu tshitudilu muaba kampanda ne muaba kansanga.”
9 Pashishe muntu wa Nzambi mulelela+ wakatumina mukalenge wa Isalele mukenji wamba ne: “Udimuke, kupitshidi muaba kampanda au to, bualu ke muaba wapuekela bena Sulia.”
10 Nunku mukalenge wa Isalele wakatuma mukenji kudi bantu bende bavua muaba uvua muntu wa Nzambi mulelela mumudimuije. Uvua anu umudimuija, ne yeye uvua wepuka miaba ayi; biakenzeka nanku misangu ndambu.+
11 Bualu ebu buakafiikisha mukalenge wa Sulia munda bikole, ke yeye kubikidisha bena mudimu bende, kubebejaye ne: “Ngambilayi! Nnganyi wa munkatshi muetu udi ku luseke lua mukalenge wa Isalele?”
12 Nunku umue wa ku bena mudimu bende wakamba ne: “Mfumu mukalenge wanyi, nansha muntu umue wa kutudi! Muprofete Elisha wa mu Isalele ke udi wambila mukalenge wa Isalele malu audi wamba mu nzubu webe wa bulalu.”+
13 Wakamba ne: “Ndayi, nukebe muaba udiye bua ntume bantu bamukuate.” Pashishe bakalua kumuambila ne: “Yeye udi mu Dotana.”+
14 Diakamue wakatuma tubalu ne matempu a mvita kuntu aku pamue ne tshiluilu tshinene tshia basalayi; bakalua butuku butuku, kujingilabu tshimenga.
15 Pavua muambuluishi wa muntu wa Nzambi mulelela mujuke mu dinda menemene ne mupatuke pambelu, wakamona ne: tshiluilu tshia basalayi tshivua ne tubalu ne matempu a mvita tshivua tshijingile tshimenga. Diakamue muambuluishi au wakamba ne: “Aka, mfumuanyi! Tuenze tshinyi?”
16 Kadi yeye wakamba ne: “Kutshinyi to!+ Bualu badi netu mba bungi kupita badi nabu.”+
17 Ke Elisha kutuadija kusambila, kuambaye ne: “Yehowa, bulula koku mêsu ende bua amone.”+ Diakamue Yehowa wakabulula mêsu a muambuluishi wende, yeye kumona, ne tangila! buloba bua mikuna buvua buwule ntete ne tubalu ne matempu a mvita bia kapia,+ binyunguluke Elisha.+
18 Pavua bena Sulia bapueke kudi Elisha, yeye wakasambila Yehowa, kuambaye ne: “Fofomijaku mêsu a tshisamba etshi.”+ Ke yeye kubafofomija mêsu anu muvua Elisha mulombe.
19 Mpindieu Elisha wakabambila ne: “Njila ki ngeu to, ne tshimenga ki ngetshi to. Ndondayi, nye nenu kudi muntu unudi nukeba.” Kadi wakaya nabu mu Samalea.+
20 Pakafikabu mu Samalea, Elisha wakamba ne: “Yehowa, bulula koku mêsu abu bua bamone.” Nunku Yehowa wakabulula mêsu abu, ne bakamona ne: bavua munkatshi mua Samalea.
21 Pavua mukalenge wa Isalele mubamone, wakebeja Elisha ne: “Mbashipe anyi, mbashipe anyi tatuanyi?”
22 Kadi wakamba ne: “Kuena ne bua kubashipa to. Bantu bautu ukuata ne muele webe wa mvita ne buta buebe bua mikete, utu ubashipa anyi? Bapesha mampa ne mâyi, bua badie, banue+ ne bapingane kudi mfumuabu.”
23 Nunku wakabalambishila biakudia bia bungi, bakadia ne bakanua, pashishe wakabalekela bua bapingane kudi mfumuabu. Nunku bisumbu bia benzavi bia bena Sulia+ kabiakalua kabidi mu buloba bua Isalele musangu nansha umue to.
24 Panyima pa bualu ebu, Bene-hadada mukalenge wa Sulia wakasangisha tshiluilu tshiende tshionso pamue, kubandaye ne kutshintshimikaye Samalea.+
25 Nunku kuakenzeka tshiyole tshia nzala tshikole+ mu Samalea, ne bakamutshintshimika too ne pavua mutu wa mpunda+ mulue ne mushinga wa bitupa 80 bia arjan, ne tshia binayi tshia tshipiminu tshia kaba tshia bibolela bia nkutshi tshilue ne mushinga wa bitupa bitanu bia arjan.
26 Pavua mukalenge wa Isalele wenda upitshila pa tshimanu, mamu kampanda wakamuela dîyi ne: “Tuambuluishaku, mfumu mukalenge wanyi!”
27 Ke yeye kuamba ne: “Yehowa yeye kayi mukuambuluishe, ndi mua kupeta tshia kukuambuluisha natshi kuepi? Muaba wa tshishipuidi anyi? Peshi ku tshikaminu tshia mvinyo peshi tshia mafuta?”
28 Mukalenge wakamuebeja ne: “Udi ne tshilumbu kayi?” Yeye wakandamuna ne: “Mamu eu uvua mungambile ne: ‘Fila muanebe tumudie lelu, netudie wanyi malaba.’+
29 Ke tuetu kulamba muananyi tuetu kumudia.+ Meme kumuambila dituku diakalonda ne: ‘Filaku muanebe bua tumudie.’ Kadi yeye uvua musokoke muanende.”
30 Diakamue pavua mukalenge mumvue mêyi a mamu au, wakadipanda bilamba.+ Pavuaye upitshila pa tshimanu, bantu bakamona ne: uvua muvuale tshilamba tshikayabale muinshi mua bilamba biende.
31 Pashishe wakamba ne: “Nzambi angenzele nunku ne apitshishe apu bikala Elisha muana wa Shafata mushale ne mutu wende lelu!”+
32 Elisha uvua musombe mu nzubu muende ne bakulu bavua basombe nende. Mukalenge wakatuma muntu ne mukenji kumpala kuende, kadi kumpala kua muntu au kufikaye, Elisha wakambila bakulu ne: “Nudi bamone mudi muana wa mushipianganyi+ eu mutume muntu bua kukosa mutu wanyi anyi? Tangilayi padi muntu udibu batume ne mukenji ufika, nukange tshiibi ne nutshilame tshikanga bua kabuedi to. Mikuma ya makasa a mfumuende kayena yumvuika panyima pende anyi?”
33 Patshivuaye wakula nabu, muntu uvuabu batume ne mukenji wakafika kudiye, ne mukalenge wakamba ne: “Edi dikenga ndifume kudi Yehowa. Ndi mua kushala kabidi muindile Yehowa bua tshinyi?”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
2 Bakalenge 6
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg

robotstxt: allowed

filter: keep


text:
UMONYI UDI MU MBIMBI YA NZAMBI | YELEMIYA 22-24
Udi nu ‘Mutshima wa Gujiya’ Yehowa ba?
Yehowa wafuanegesele athu nu mabundu a figi
24:5
Mukatshi dia enya Yuda akhalele mu uhiga gu Babilona, anyi amonesele gujinginyina gudi Nzambi akhalele gifua mabundu a figi abonga
24:8
Fumu Sedesiase nu athu ako akhalelego agujinginyina gudi Yehowa, akhalele gifua mabundu a figi abola
Luholo lutshi tuajiya gukhala nu “mutshima” wa gujiya Yehowa?
24:7
Gila tudi mulonguga Mbimbi ya Nzambi nu guyikalegela, Yehowa mbawutuhana ‘mutshima’ wa gumujiya
Tudi naye guditala muabonga mu mitshima yetu ha gukatula matangi nu nzala jiajiya gubolesa ufuta wetu nu Yehowa
Dihule egi: Ngudi nu ‘mutshima wa gujiya’ Yehowa ba? Luholo lutshi ngajiya guheta mutshima wene?


text:
TSHIBUMBA TSHIA NSENTEDI (TSHIA KULONGA) Ngondo wa 7 2017
Mu nimero eu mudi biena-bualu bua kulonga kutuadijila mu dia 28/8–24/9/2017.
Bakadifila ku budisuile mu Turquie
Mu 2014, bakalongolola kampanye ka pa buaku ka mudimu wa buambi mu Turquie. Bua tshinyi bavua bakalongolole? Mbipeta kayi biakamueneka?
Keba biuma bilelela
Mmunyi muudi mua kuenza mudimu ne bintu biebe bia ku mubidi bua kukolesha bulunda buebe ne Nzambi?
“Nudile ne badi badila”
Mmunyi mudi muntu udi ne kanyinganyinga mua kupeta busambi yeye mumane kufuisha? Ntshinyi tshiudi mua kuenza bua kumuambuluisha?
‘Tumbishayi Yah!’ Bua tshinyi?
Misambu 147 udi utuvuluija malu a bungi adi atusaka bua kuanyisha Mufuki wetu ne kumuela tuasakidila.
“Yeye . . . alubuluje malu ebe onso audi mulongolole”
Bansonga badi ne bua kusungula muikalabu mua kuenza malu mu nsombelu wabu. Kuela meji aa kudi mua kubenza buôwa, ka Yehowa neabeneshe badi bakeba mibelu yende.
Tshimuna mvita idibu bela meji ebe
Satana mmujule mvita ya ngumu idi ipambuishangana. Mmunyi muudi mua kuyikandamena?
Nkonko ya babadi
Mbimpe bua muena Kristo kuikalaye ne tshingoma bua kudikuba kudi bantu anyi?


text:
BIBLE UTU USHINTULULA BANTU
Mandamuna a mu Bible mimpe adi umvuika avua ankemesha
MULELA MU: 1948
DITUNGA DIABU: HONGRIE
TSHIVUAYE: UVUA UKEBA MANDAMUNA A NKONKO MINENE YA MU NSOMBELU
TSHIMVUA KALE:
Mvua muledibue mu ditunga dia Hongrie mu tshimenga tshia Székesfehérvár, tshimenga tshivua ne malu a kale a bidimu bipite pa 1 000. Diakabi, ntshidi anu mvuluka muvua mvita mibidi ya buloba bujima minyangakaje nsombelu mu tshimenga atshi.
Ku buana buanyi, mvua mukolele kudi bakaku. Ndi mbavuluka ne muoyo mujima nangananga kaku wanyi muntu mukaji Elisabeth. Uvua mungambuluishe bua kuikala ne ditabuja dikole kudi Nzambi. Pamvua ne bidimu bisatu, dilolo dionso tuvua tuambulula nende disambila ditubu babikila ne: dia Tatu wetu. Nansha nanku, mvua mufike ku diumvua tshivua disambila edi diumvuija tshiyi muanji kukumbaja bidimu 20 ne bia mu njila.
Bakakuanyi ke bavua bantabalela pantshivua muana bualu baledi banyi bavua benza mudimu munya ne butuku, ne tshipatshila tshia kupeta makuta a bungi bua kusumba lupangu luimpe. Nunku mu Disambombo dionso dibidi, bena mu dîku bonso bavua badisangisha bua kudia pamue. Mvua munange bikole bikondo ebi bituvua tudia pamue.
Mu 1958, baledi banyi bakakumbaja tshipatshila tshiabu, bobu kusumba lupangu luimpe luvua ne nzubu uvua ukumbana bua tuetu bonso basatu kusombela. Ndekelu wa bionso, ngakaya kusomba kudi baledi banyi. Mvua ne disanka dia bungi. Kadi ngondo isambombo pashishe, disanka dianyi edi diakajika diakamue. Tatuanyi wakafua ne disama dia kansere.
Bivua bintonde bikole. Ndi mvuluka mumvua nsambila ngamba ne: “Nzambi, ndi nkulomba bua usungila tatuanyi. Ndi nende dijinga. Bua tshinyi kuena wandamuna masambila anyi?” Mvua musue kumanya muaba uvua tatuanyi muye. Mvua ndiebeja ne: ‘Mmuye mu diulu anyi? Peshi mmujimine bua kashidi?’ Mvua ngumvuila bana bakuabu bavua ne batatuabu mukawu.
Munkatshi mua bidimu bia bungi, mvua nya mu nkita pa kuamba dituku dionso. Mvua ntua binu pa lukita lua tatu ne mvua nsambila ne: “Nzambi bu wewe musue, ndi musue kumanya muaba udi tatuanyi.” Mvua kabidi nsambila bua kumvua tshidi kuikala ne muoyo kumvuija.
Pangakakumbaja bidimu 13, ngakangata dipangadika dia kulonga tshiena Allemagne. Mvua ngela meji ne: mvua mua kupeta mandamuna a ku nkonko imvua nayi mu mikanda minene ya bena Allemagne. Mu 1967, ngakatuadija kulonga mu tshimenga tshia Jena, lua ku Est kua ditunga dia Allemagne. Mvua mbala ne muoyo mujima mikanda ya bena nkindi ba mu Allemagne nangananga ivua yakula bua dikalaku dia bantu. Nansha mumvua mupetamu ngenyi mimpe, kakuvua mukanda nansha umue uvua munsankishe. Ngakatungunuka ne kusambila bua kupeta mandamuna.
MUSHINDU UDI BIBLE MUNSHINTULULE:
Mu 1970, ngakapingana mu Hongrie mumvua mutuilangane ne Rose mukaji umvua mulue kusela. Mu bikondo bia kale Hongrie uvua ku bukokeshi bua Bakoministe. Matuku makese tuetu bamane kuselangana, tuakaya ne Rose mu Australie. Tshipatshila tshietu tshivua tshia kuya kusomba mu Sydney mu Australie muaba uvua mansebanyi musombele.
Ngakapeta mudimu matuku makese mu Austria. Dikuabu dituku, muena mudimu wetu wakangambila ne: ndi mua kupeta mandamuna a nkonko yanyi mu Bible. Wakampesha mikanda ya malu a mu Bible. Ngakabala mikanda eyi ne lukasa luonso ne dijinga dia kumanya malu a bungi. Nunku, ngakafundila Bantemu ba Yehowa bena mikanda ayi ne meme kubalomba mikanda mikuabu ya bungi.
Mu dituku dia mufikilu wa dibaka dietu, Ntemu mukuabu nsonga wakalua kututangila meme ne Rose. Wakatupesha mukanda umvua mulombe ne yeye kundomba bua kulonga Bible, ne meme kuitaba. Mvua musue kulonga bikole, tuvua tulonga misangu ibidi ku lumingu ne dilonga dionso divua dienza mêba anayi!
Mvua ne disanka bua malu a mu Bible avua Bantemu bandongesha. Pakandejabu dîna dia Nzambi, Yehowa mu wanyi Bible mu tshiena Hongrie, bivua bikole bua meme kuitaba. Mu bidimu 27 bimvua nya mu tshitanda, tshivua muanji kumvua musangu nansha umue batela dîna dia Nzambi. Mandamuna a mu Bible mimpe adi umvuika avua ankemesha bikole. Tshilejilu, ngakalonga ne: bafue ki mbamanye bualu nansha bumue, bienze bu balale tulu tukole. (Muambi 9:5, 10; Yone 11:11-15) Mvua mulonge kabidi bua mulayi wa mu Bible wa bulongolodi bupiabupia muikala ‘lufu kaluyiku kabidi.’ (Buakabuluibua 21:3, 4) Ndi ne ditekemena dia kumonangana ne tatuanyi kabidi mu bulongolodi bupiabupia muikala “dibika dia ku lufu.”—Bienzedi 24:15.
Rose wakadifila pende mu dilonga dia Bible ne muoyo mujima. Tuakaya kumpala lukasa, tuetu kujikija dilonga mu ngondo ibidi tshianana! Tuvua tubuela mu bisangilu bionso bivua Bantemu benza ku Nzubu wa Bukalenge. Dinanga, diambuluishangana ne buobumue bivua munkatshi mua Bantemu ba Yehowa bivua bitukemesha bikole.—Yone 13:34, 35.
Mu 1976, meme ne Rose tuakaya mu Australie. Diakamue tuakakeba Bantemu ba Yehowa ba muaba awu. Bantemu ba muaba awu bakenza bua tudiumvue bu tudi kuetu. Mu 1978, tuakalua Bentemu ba Yehowa.
MASANKA ANGAKAPETA:
Ndekelu wa bionso, ngakapeta mandamuna a nkonko ivua mindubakaje munkatshi mua bidimu bia bungi. Mu disemena pabuipi ne Yehowa Nzambi, ndi mujingulule ne: n’Tatu muimpe mutambe. (Yakobo 4:8) Ditekemena dianyi dia kumonangana ne tatuanyi mundedi tshiakabidi mu bulongolodi bupiabupia didi dinsankisha bikole.—Yone 5:28, 29.
Mu 1989, meme ne Rose tuakangata dipangadika bua kupingana mu Hongrie bua kuambila balunda betu ne bena mu mêku etu ne bantu bakuabu batudi mua kutuilangana nabu malu atudi balonge. Tudi bapete diakalenga dia kulongesha bantu ba bungi Bible. Bantu bapite pa 70 ba munkatshi muabu mbaditue mu dienzela Yehowa mudimu ne maman wanyi udi pende munkatshi muabu.
Mvua musambile munkatshi mua bidimu 17 bua kupeta mandamuna a nkonko yanyi. Bidimu 39 bimane kupita, ntshidi ntungunuka ne kusambila kadi mpindieu ndi nsambila ngamba ne: “Tuasakidila Tatu wanyi wa mu diulu bua kuandamuna masambila anyi a ku buana.”


text:
“Nenuikale bantemu banyi”
‘Yezu wakabambila ne: “Nenuikale bantemu banyi too ne ku ntengu ya buloba.”’—BIEN. 1:7, 8.
1, 2. a) Nnganyi udi ntemu munene wa Yehowa? b) Dîna Yezu didi diumvuija tshinyi? Mmunyi muvua muana wa Nzambi muenze malu mu diumvuangana ne dîna edi?
PAVUABU balumbuluisha Yezu Kristo ku kabadi, wakambila nguvena wa mu Yuda uvua muena Lomo ne: “Mvua muledibue bua bualu ebu ne ndi mulue pa buloba bua bualu ebu, bua kumanyisha bulelela.” (Bala Yone 18:33-37.) Yezu wakaleja muvuaye mukalenge. Panyima pa bidimu, mupostolo Paulo wakakula bua tshilejilu etshi tshia dikima tshia Yezu “uvua mujikule malu bimpe patoke bu ntemu kumpala kua Ponsio Pilato.” (1 Tim. 6:13) Bushuwa, imue misangu bitu bilomba dikima dia bungi bua kuikala “ntemu wa lulamatu ne mulelela” mu bulongolodi bua Satana budi buwule tente ne lukinu.—Buak. 3:14.
2 Bu muvua Yezu muikale wa mu tshisamba tshia Yuda, uvua ntemu wa Yehowa katshia ku tshilelelu. (Yesh. 43:10) Bushuwa, wakalua ntemu munene kupita bantemu bonso bavua Nzambi muenze nabu mudimu mu dîna diende. Yezu wakangata diumvuija dia dîna divua Nzambi mumupeshe ne mushinga wa bungi. Pavua muanjelu muambile Jozefe, tatuende wa Yezu wa pa buloba ne: Mariya uvua muimite difu ku diambuluisha dia nyuma muimpe, wakasakidila ne: “Nealele muana wa balume, neumuinyike dîna ne: Yezu, bualu neasungile bantu bende ku mibi yabu.” (Mat. 1:20, 21) Bamanyi ba malu a mu Bible mu tshibungi badi bitaba ne: dîna Yezu didi difumina ku dîna dia mu tshiena Ebelu dia ne: Yeshua, ne dîna edi didi ne tshikepeshilu tshia dîna dia Nzambi; didi diumvuija ne: “Yehowa udi lupandu.” Mu diumvuangana ne diumvuija dia dîna edi, Yezu wakambuluisha “mikoko mijimine ya mu nzubu wa Isalele” bua kunyingalalayi bua mibi yayi bua Yehowa kuyanyishayi kabidi. (Mat. 10:6; 15:24; Luka 19:10) Nunku, Yezu wakayisha bua Bukalenge bua Nzambi ne tshisumi. Mâko wakafunda ne: “Yezu wakaya mu Galela wenda uyisha lumu luimpe lua Nzambi, wamba ne: ‘Tshikondo tshijadika tshikadi tshikumbane, Bukalenge bua Nzambi bukadi busemene pabuipi. Kudimunayi mitshima yenu, nuitabuje lumu luimpe.’” (Mâko 1:14, 15) Yezu wakela kabidi patoke ne dikima bamfumu ba bitendelelu bena Yuda bavua badisangishe ne bena Yuda bua kumushipa.—Mâko 11:17, 18; 15:1-15.
“MALU MANENE A DIKEMA A NZAMBI”
3. Ntshinyi tshiakenzeka dituku disatu panyima pa lufu lua Yezu?
3 Bualu bua dikema, mu dituku disatu panyima pa lufu lubi lua Yezu, Yehowa wakamujula ku lufu ne mubidi wa mu nyuma udi kawuyi ufua, kadi ki nne mubidi wa mashi ne mâyi to. (1 Pet. 3:18) Bua kujadika bualu ebu, Mukalenge Yezu wakangata mubidi wa mashi ne mâyi bu tshijadiki tshia muvuaye mujuke ku lufu. Mu dituku dia kumpala yeye mumane kubika ku lufu, wakamueneka kudi bapostolo bashilangane misangu mitue ku itanu.—Mat. 28:8-10; Luka 24:13-16, 30-36; Yone 20:11-18.
4. Ntshisangilu kayi tshivua Yezu mulombole dituku divuabu bamubishe ku lufu? Mmudimu kayi uvuaye muleje bayidi bende patoke bua kuenza?
4 Musangu muitanu uvua Yezu mumuenekele bantu bivua bua kudimanyisha kudi bapostolo bende ne kudi bantu bakuabu bavua badisangishe nabu. Mu tshikondo tshidi katshiyi kupua muoyo etshi, bivua bienze anu bu ne: uvua mulombole dilonga dia Dîyi dia Nzambi. Bible udi wamba ne: “Wakabunzulula lungenyi bimpe menemene bua kujingululabu malu a mu Mifundu minsantu.” Nunku, bakumvua ne: lufu ludibu bamushipe kudi baluishi ba Nzambi ne mushindu uvuabu bamubishe ku lufu mu tshishima bikavua bimanyisha mu Mifundu. Ku ndekelu kua tshisangilu tshivua tshienzeke dituku divuaye mubike atshi, Yezu wakaleja patoke bantu bavua bamuteleja mudimu uvuabu ne bua kuenza. Wakabambila muvuabu “ne bua kuyisha mu bisamba bionso dikudimuna dia mutshima bua kupeta dilekelela dia mibi mu dîna diende, kubangila mu Yelushalema.” Wakasakidila ne: “Nudi ne bua kuikala bajadiki ba malu aa.”—Luka 24:44-48.
5, 6. a) Bua tshinyi Yezu uvua muambe ne: “Nenuikale bantemu banyi”? b) Mbualu kayi bupiabupia buvua Yehowa mulongolole buvua bayidi ba Yezu ne bua kumanyisha?
5 Nunku, matuku 40 pashishe, pavua Yezu mumuenekele bapostolo bende bua musangu wa ndekelu, bavua mua kuikala bumvue bimpe tshivuaye musue kuamba pakabapeshaye mukenji wa mushinga mu mêyi matoke eu ne: “Nuenu nenupete bukole panupuekela nyuma muimpe, nenuikale bantemu banyi mu Yelushalema, mu Yudaya mujima, mu Samaleya, too ne ku ntengu ya buloba.” (Bien. 1:8) Bua tshinyi Yezu uvua muambe ne: “nenuikale bantemu banyi,” kadi kayi wamba ne: ba Yehowa? Yezu uvua mua kuamba ne: ba Yehowa, kadi bantu bavuaye wambila bavua bena Isalele ne bakavua bamane kuikala bantemu ba Yehowa.
6 Bayidi ba Yezu bavua mpindieu ne bua kumanyisha bualu bupiabupia buvua Yehowa mulongolole, bualu buvua bupite kule ne kule dipikudibua dia bena Isalele mu bupika bua bena Ejipitu ne pashishe bua bena Babilona. Lufu lua Yezu Kristo ne dibika diende mbienze bua bantu bapikudibue ku bupika butambe bubi, mmumue ne: bupika bua bubi ne lufu. Mu Pentekoste wa mu 33, bayidi ba Yezu bavua bafuma ku diedibua manyi bakamanyisha bantu “malu manene a dikema a Nzambi,” ne bantu ba bungi bavua babateleje bakitaba. Nunku, Yezu uvua musombe ku dia balume dia Tatuende ne uvua umona muvua dîna diende dimanyishibua bikole ne bantu binunu bia bungi bakudimuna mitshima ne bitabuja muvua Yehowa wenza nende mudimu bua kupetesha bantu lupandu.—Bien. 2:5, 11, 37-41.
“TSHIA KUPIKULA NATSHI BANTU BA BUNGI”
7. Malu avua menzeke mu dituku dia Pentekoste wa mu 33 akaleja tshinyi?
7 Malu avua menzeke mu dituku dia Pentekoste wa mu 33 akaleja ne: Yehowa uvua muitabe mushinga wa mulambu mupuangane wa Yezu bu tshintu tshia kubuikidila natshi bantu bubi. (Eb. 9:11, 12, 24) Anu muvua Yezu muleje, “kavua mulue bua bamuenzele mudimu to, kadi wakalua bua kuenzela bakuabu mudimu ne kufila muoyo wende bu tshia kupikula natshi bantu ba bungi.” (Mat. 20:28) “Bantu ba bungi” bavua ne bua kupetela masanka mu mulambu wa Yezu udi upikula kabavua ne bua kuikala anu bena Yuda bavua bakudimune mitshima nkayabu to. Kadi, Nzambi mmusue “bua bantu ba mishindu yonso basungidibue” bualu mulambu udi upikula udi “umbusha mibi ya ba pa buloba.”—1 Tim. 2:4-6; Yone 1:29.
8. Tshivua tshiambuluishe bayidi ba Yezu bua kutungunuka ne kuyisha malu ende ntshinyi? Ntshinyi tshivuabu bafike ku dikumbaja?
8 Bayidi ba Yezu ba kumpala bavuaku ne dikima divua dikengela bua kutungunuka ne kumanyisha malu ende anyi? Eyowa, kadi kabavua benza mudimu eu ku bukole buabu to. Bukole bua nyuma muimpe wa Yehowa buakabasaka ne kubapesha bukole bua kutungunuka ne kufila bumanyishi. (Bala Bienzedi 5:30-32.) Bidimu 27 panyima pa Pentekoste wa mu 33, bavua mua kuamba ne: “mukenji wa bulelela wa lumu luimpe” mmufike kudi bena Yuda ne kudi bantu ba bisamba bia bende “munkatshi mua bifukibua bionso bidi muinshi mua diulu.”—Kolos. 1:5, 23.
9. Anu mukavuabu bamanyishe, ntshinyi tshivua tshienzekele tshisumbu tshia bena Kristo tshia kumpala?
9 Kadi bia dibungama, tshisumbu tshia bena Kristo ba kumpala tshivua tshikezuke etshi tshiakatuadija kunyanguka ku kakese ku kakese. (Bien. 20:29, 30; 2 Pet. 2:2, 3; Yuda 3, 4) Anu muvua Yezu muleje, butontolodi ebu buvua bukebesha kudi “mubi” peshi Satana buvua ne bua kuvula ne kubuitshidija buena Kristo bulelela too ne ku “nshikidilu wa ndongoluelu wa malu.” (Mat. 13:37-43) Pashishe Yehowa uvua ne bua kuteka Yezu bu Mukalenge ku mutu kua bantu. Bualu ebu buakenzeka mu ngondo wa 10 wa 1914 ne tshivua ntuadijilu wa “matuku a ku nshikidilu” wa ndongoluelu mubi wa malu wa Satana.—2 Tim. 3:1.
10. a) Bena Kristo bela manyi ba tshikondo tshietu etshi bakavua bamanyishe bua tshidimu kayi tshia mushinga? b) Ntshinyi tshiakenzeka mu ngondo wa 10 wa 1914? Mmunyi muvua bualu ebu bumueneke patoke?
10 Bena Kristo bela manyi ba tshikondo tshietu etshi bakavua baleje kumpala muvua ngondo wa 10 wa 1914 ne bua kuikala wa pa buende. Bavua baleje bualu ebu bilondeshile mulayi wa buprofete wa Danyele udi wakula bua mutshi munene uvuabu bakose ne uvua ne bua kukola kabidi panyima pa ‘bikondo muanda mutekete.’ (Dan. 4:16, NWT) Yezu wakakula kabidi bua tshikondo etshi bu “tshikondo tshijadika tshia bisamba” mu mulayi wende uvua wakula bua dikalaku diende mu matuku atshivua alua ne bua ‘nshikidilu wa ndongoluelu wa malu eu.’ Katshia anu ku tshidimu tshia 1914, ‘tshimanyinu tshia dikalaku dia Yezu’ bu Mukalenge mupiamupia wa buloba ntshimueneke patoke kudi bantu bonso. (Mat. 24:3, 7, 14; Luka 21:24) Nunku, katshia anu ku tshikondo atshi, mu “malu manene a dikema a Nzambi” mudi ditekibua dia Yezu bu Mukalenge kudi Yehowa ku mutu kua bantu.
11, 12. a) Mukalenge mupiamupia wa buloba uvua mutuadije kuenza tshinyi panyima pa mvita mu 1919? b) Mbualu kayi bukuabu buakatuadija kuenzeka kubangila mu 1935? (Tangila tshimfuanyi tshia ntuadijilu.)
11 Bu muvua Yezu Kristo mulue Mukalenge mupiamupia wa buloba, wakatuadija diakamue kusungila bayidi bende bela manyi ku bupika bua “Babilona munene.” (Buak. 18:2, 4) Mu 1919 panyima pa mvita, kuakamueneka mpunga wa kumanyisha mushindu uvua Nzambi mulongolole bua kupeta lupandu ne kumanyisha lumu luimpe lua muvuabu bajadike Bukalenge. Bena Kristo bela manyi bakapeta mpunga wa kufila bumanyishi ne biakambuluisha bua kusangisha bela manyi binunu bia bungi bua kuluabu bapianyi pamue ne Kristo.
12 Kutuadijila mu 1935, biakamueneka patoke ne: Kristo ukavua mutuadije kusangisha miliyo ya “mikoko mikuabu” ivua mua kuenza “musumba munene wa bantu” ba mu bisamba bionso. Musumba munene udi ku bulombodi bua bena Kristo bela manyi eu udi kabidi ulonda tshilejilu tshia dikima dia Yezu ne udi umanyisha patoke ne: lupandu luabu ludi lufumina kudi Nzambi ne kudi Kristo. Padibu bananukila ne kuenza mudimu eu ne batungunuka ne kuleja ditabuja mu mulambu wa Kristo udi upikula, bantu aba nebapete diakalenga dia kupanduka ku “dikenga dinene” dikala mua kufikisha bulongolodi bua Satana ku ndekelu.—Yone 10:16; Buak. 7:9, 10, 14.
‘UKOLESHE MUOYO BUA KUAMBA LUMU LUIMPE’
13. Bu mutudi Bantemu ba Yehowa, tudi badisuike bua kuenza tshinyi? Ntshinyi tshitudi ne bua kuenza bua kukumbaja bualu ebu?
13 Tutungunukayi ne kuangata ne mushinga dikala dietu Bantemu ba “malu manene a dikema a Nzambi” adi Yehowa muenze ne ba milayi yende ya matuku atshilualua. Bushuwa, kabitu bipepele misangu yonso bua kufila bumanyishi to. Bana betu ba bungi badi bayisha mu teritware mudi bantu kabayi babateleja, babapuekesha milongo peshi babakengesha bikole. Tudi mua kuenza anu bu muvua mupostolo Paulo ne bena diende benze. Paulo wakamba ne: “Tuakakolesha muoyo ku diambuluisha dia Nzambi wetu bua kunuambila lumu luimpe lua Nzambi munkatshi mua buluishi bua bungi.” (1 Tes. 2:2) Nunku, katutshioki to. Kadi, tudisuike bua kukumbaja didilambula dietu too ne pabutulabu ndongoluelu wa Satana. (Yesh. 6:11) Katuena mua kuenza nunku ku bukole buetu nkayetu to, kadi anu bu bena Kristo ba kumpala, tudi ne bua kusambila Yehowa bua ku diambuluisha dia nyuma wende tupete “bukole budi bupite bua pa tshibidilu.”—Bala 2 Kolinto. 4:1, 7; Luka 11:13.
14, 15. a) Mmushindu kayi uvuabu benzela bena Kristo ba mu bidimu lukama bia kumpala malu? Mupostolo Petelo wakabakankamija mushindu kayi? b) Padibu batukengesha bua mutudi Bantemu ba Yehowa, tudi ne bua kudiumvua mushindu kayi?
14 Lelu, bantu miliyo ya bungi badi bamba mudibu bena Kristo, “kadi badi bamuvila mu bienzedi biabu, bualu mbantu babi, badi kabayi batumikila ne ki mbanyishibue bua kuenza mudimu muimpe wa mushindu nansha umue.” (Tito 1:16) Mbimpe tuvuluke ne: mu bidimu lukama bia kumpala, bavua bakine bena Kristo balelela kudi bantu ba bungi ba mu tshikondo tshiabu. Ke bua tshinyi mupostolo Petelo wakafunda ne: ‘Bobu banupenda bua dîna dia Kristo, nudi ba diakalenga, bualu nyuma wa Nzambi udi pambidi penu.’—1 Pet. 4:14.
15 Mêyi mafundisha ku nyuma wa Nzambi aa adiku mua kukumbanyina Bantemu ba Yehowa lelu anyi? Eyowa, bualu tudi tumanyisha bumfumu bua Yezu. Nunku, kuikala bakinyibue bua mutudi tubikidibua ku dîna dia Yehowa kudi mushindu umue ne ‘kupendibua bua dîna dia Yezu Kristo’ wakambila baluishi bende ne: “Ndi mulue mu dîna dia Tatu wanyi, kadi kanuena bangakidile.” (Yone 5:43) Nunku, musangu mukuabu wakukengeshabu paudi mu buambi, wikale ne dikima. Dikengeshibua dia nunku didi dileja mudi Nzambi ukuanyisha ne mudi nyuma wende ‘pambidi pebe.’
16, 17. a) Mmunyi mudi bantu ba Yehowa ba mu bitupa bia bungi bia pa buloba badiumvua? b) Udi mudisuike bua kuenza tshinyi?
16 Tuvuluke kabidi ne: kudi didiunda dia bungi didi dienzeka mu bitupa bia bungi bia pa buloba. Nansha mu teritware mudibu bayishe bikole, mutshidi anu bantu badi bajinga kuteleja ne batudi mua kuambila mukenji muimpe wa lupandu. Tudi ne bua kuikala ne tshisumi bua kupinganyina bantu bavua batuteleje ne koku mushindu kulonga nabu Bible, kubambuluisha bua kuyabu kumpala too ne padibu badilambula ne batambula batismo. Pamuapa udi pebe mua kumvua bu muanetu Sarie wa mu Afrike du Sud udi wenza mudimu wa buambi ne tshisumi kukadi bidimu bipite pa 60. Udi wamba ne: “Ndi ne dianyisha dia bungi bualu ku diambuluisha dia mulambu wa Yezu udi upikula, ndi mua kupeta malanda mimpe ne Yehowa Mukalenge wa diulu ne buloba ne ndi ne disanka bua mundi mmanyisha dîna diende dinene.” Yeye ne bayende Martinus mbambuluishe bantu ba bungi kusangisha ne bana babu balela basatu bua kulua batendeledi ba Yehowa. Sarie udi wamba kabidi ne: “Kakuena mudimu mukuabu udi upetesha disanka dia bungi bu eu, ne ku diambuluisha dia nyuma muimpe, Yehowa udi upesha yonso wa kutudi bukole bukumbane bua kutungunuka ne kuenza mudimu eu udi usungila mioyo ya bantu.”
17 Nansha tuetu bikale bena Kristo batambule peshi tudienzeja bua kutambula, kudi malu a bungi adi mua kutusaka bua kuanyisha diakalenga ditudi nadi dia kuikala mu tshisumbu tshia Bantemu ba Yehowa tshia pa buloba bujima. Nunku, tungunuka ne kuyisha lumu luimpe bikole eku uditatshisha bua kushala mukezuke mu bulongolodi bua Satana budi kabuyi bukezuke. Wewe muenze nunku, neutumbishe Tatu wetu wa dinanga Yehowa muena dîna dinene ditudi ne diakalenga dia kubikidibua.


text:
NSHAPITA WA 32
Ntshinyi tshidi mikenji mianyishe dituku dia Nsabatu?
MATAYI 12:9-14 MÂKO 3:1-6 LUKA 6:6-11
UDI WONDOPA TSHIANZA TSHIA MUNTU DIA NSABATU
Mu Nsabatu mukuabu, Yezu udi uya mu nsunagoga, pamuapa wa mu Galela. Muomu emu, udi upetamu muntu udi ne tshianza tshia balume tshiuminyine. (Luka 6:6) Bafundi ne Bafalese bakashala batangile Yezu bimpe. Bua tshinyi? Bavua baleje tshivua mu meji abu menemene pavuabu bamuebeje ne: “Mbianyishibue bua kuondopa dituku dia Nsabatu anyi?”—Matayi 12:10.
Bamfumu ba bitendelelu bena Yuda bavua bitaba ne: kuondopa muntu dituku dia Nsabatu nkuanyishibue anu pavuaku njiwu ya lufu. Tshilejilu, dia Nsabatu, mbikandikibue bua kuolola muntu mufuba mutshibuke anyi kusuika muaba udi mutenguluke, malu avua kaayi mua kukebesha lufu. Mbimueneke patoke ne: bafundi ne Bafalese kabavua bela Yezu lukonko elu bua muvuabu baditatshisha bua dikenga dia mupele eu ne muoyo mujima to. Bavua bakeba kupeta bualu bua kubuelela bua kupisha Yezu.
Kadi Yezu mmumanye ngelelu wabu wa meji mukonyangale. Udi ujingulula ne: badi ne mmuenenu mubi udi kayi wa mu mifundu wa tshidi kunyanga mukenji wa dikandika dienza dia mudimu dituku dia Nsabatu. (Ekesode 20:8-10) Bakadi kabidi bamubande bibi mushindu eu bua midimu yende mimpe. Mpindieu Yezu udi ulongolola tshialu bua kubatuisha padiye wambila muntu udi ne tshianza tshiuminyine eu ne: “Juka, luaku munkatshi emu.”—Mâko 3:3.
Yezu wakakudimuka kudi bafundi ne Bafalese, wamba ne: “Nuenu bikale ne mukoko umue ne mukoko au udi ukuluka mu tshina dituku dia Nsabatu, kudiku muntu wa munkatshi muenu wabenga kuwukuata ne kuwupatula anyi?” (Matayi 12:11) Mukoko udi bu makuta malamina mu tshintu, nanku kabavua mua kuwushiya mu tshina too ne dituku divua dilonda to, uvua mua kufua mu lupuolo alu ne bavua mua kujimija makuta. Nansha nanku, Mifundu idi yamba ne: “Muntu muakane udi utabalela bimuna biende.”—Nsumuinu 12:10.
Yezu wakatungunuka bua kuleja muvua malu aa apetangana wamba ne: “Kadi netuambe tshinyi bua muntu udi ne mushinga wa bungi kupita mukoko! Nunku, mbianyishibue bua kuenza bualu buimpe dituku dia Nsabatu.” (Matayi 12:12) Yezu kavua unyanga Nsabatu yeye muondope muntu eu to. Bamfumu ba bitendelelu aba bakapanga mua kuela ngelelu wa meji ne wa luse eu mpata. Kushalabu bapuwe.
Yezu udi ukudimuka utangila bantu mufiike munda, mumvue bibi bua ngelelu wabu wa meji mubi eu. Pashishe udi wambila muntu eu ne: “Olola tshianza tshiebe.” (Matayi 12:13) Padi muntu eu wolola tshianza tshiende tshivua tshiuminyine, tshidi tshiakana. Bualu ebu budi busankisha muntu eu, kadi ntshinyi tshidibu buenzela badi bakeba bua kukuata Yezu mu buteyi?
Pamutu pa Bafalese kusanka bua mudi tshianza tshia muntu eu tshiakane, bakapatuka ne kutuadijabu diakamue kuelela Yezu tshifufu “ne bena dia Helode bua kumushipa.” (Mâko 3:6) Mu tshisumbu tshia bena tshididi etshi muvua kabidi bena mu kasumbu ka malu a Nzambi kavuabu babikila ne: Basadoke. Kumpala, Basadoke ne Bafalese kabavua bapetangana to, kadi mpindieu mbadisuike pamue bua kuluisha Yezu.


text:
MALU A MU NSOMBELU
Ndi mulue “malu onso kudi bantu ba mishindu yonso”
“Wewe mutambule, ndi ngumbuka muaba eu nkushiya!” Ke muvua papa muambile maman mu 1941. Nansha muvuaye mumuambile nanku, maman wakangata dipangadika dia kutambula. Papa wakumbuka anu muvuaye muambe. Mvua ne bidimu 8 tshikondo atshi.
KUMPALA kua bualu ebu kuenzeka, nkavua nganyisha bulelela bua mu Bible. Bavua bapeshe maman imue mikanda ya malu a mu Bible, ne mvua muyinange bikole. Mvua munange nangananga bimfuanyi bivuamu. Papa kavua musue bua maman angambile malu avuaye ulonga. Kadi mvua musue kulonga ne mvua ngela nkonko, nunku uvua undongesha pavua papa umbuka kumbelu. Ke bualu kayi ngakangata panyi dipangadika dia ku dilambula kudi Yehowa. Ngakatambula mu Blackpool mu Angleterre mu 1943 pamvua ne bidimu 10.
NGAKATUADIJA KUENZELA YEHOWA MUDIMU
Katshia anu ku tshikondo atshi, meme ne maman tuvua tuyisha pa tshibidilu. Tshikondo atshi tuvua tuyisha ne bisanji bia fono. Bivua binene, ne bivua ne bujitu bua kilo inayi ne tshitupa. Fuanyikijabi bukole bumvua abu muambule tshisanji atshi!
Pangakakumbaja bidimu 14, ngakajinga bua kulua mpanda-njila. Maman wakangambila bua kuanji kuyukila ne musadidi wa bana betu (utudi tubikila lelu ne: mutangidi wa tshijengu). Mutangidi wa tshijengu wakandomba bua kulonga mudimu uvua mua kungambuluisha pamvua ndua mpanda-njila. Ke tshingakenza. Meme mumane kuenza mudimu bidimu bibidi, ngakalomba mutangidi wa tshijengu mukuabu bua ntuadije bumpanda-njila. Wakangambila ne: “Tuadija!”
Nunku mu ngondo 4 mu 1949, meme ne maman tuakenza bua katuikadi kabidi ne bintu bietu bionso bia mu nzubu, tuetu kuya mu Middleton pabuipi ne Manchester bua kutuadija bumpanda-njila. Panyima pa ngondo inayi, ngakasungula muanetu wa balume wa kuenza nende mudimu wa bumpanda-njila. Betele wakatulomba bua kuya mu tshisumbu tshivuabu bafuma ku dienza mu Irlam. Maman uvua wenza mudimu wende wa bumpanda-njila ne muanetu wa bakaji wa mu tshisumbu tshikuabu.
Ntshivua anu ne bidimu 17, kadi bakatupesha meme ne muenzejanganyi nanyi wa mudimu, mudimu wa kulombola bisangilu bualu mu tshisumbu tshipiatshipia atshi muvua bana betu ba balume bakese bavua bakumbane. Pashishe, ngakaya mu tshisumbu tshia Buxton tshivua ne bamanyishi bakese menemene ne tshivua dijinga ne diambuluisha. Dimanya dimvua mupete diakangambuluisha bua midimu ivua mingindile kumpala.
Mu 1951, ngakuwuja dilomba bua kubuela mu kalasa ka malu a mu Bible ka Gilada. Pashishe, mu ngondo wa 12 mu 1952, bakambikila bua kuenza mudimu wa busalayi. Ngakalomba bua tshienji mudimu wa busalayi bualu mvua mu mudimu wa ku dîba ne ku dîba, kadi bena ku kabadi bakabenga dilomba dianyi ne kunkoselabu tshibawu tshia buloko bua ngondo isambombo. Pamvua mu buloko, ngakapeta dibikila bua kubuela mu kalasa ka Gilada ka 22. Mu ngondo wa 7 mu 1953, matuku makese bamane kundekela, ngakangata mazuwa avuabu babikila ne: Georgic bua kuya mu New York.
Pangakafikamu, ngakabuela mu mpuilu wa mu 1953 uvua ne tshiena-bualu tshia ne: Bantu ba mu bulongolodi bupiabupia. Pashishe ngakangata kawulu bua kuya mu South Lansing mu New York, muaba uvua kalasa kenzekela. Bu muntshivua mpatukilaku mu buloko, mvua ne makuta makese. Pangakatuluka mu kawulu, ngakangata bise bua kufika mu South Lansing, kadi ngakalomba muntu mukuabu utuvua tuenza nende luendu santime 25.
MUDIMU WA KU BA BENDE
Mu kalasa ka Gilada, tuakapeta malongesha mimpe avua matuambuluishe bua kulua “malu onso kudi bantu ba mishindu yonso.” (1 Kolinto 9:22) Bakatutuma meme ne Paul Bruun ne Raymond Leach mu Philippines, kadi tuakindila ngondo ya bungi bua kupeta viza. Pashishe tuakangata mazuwa bua kuya mu Rotterdam, mu Pays-Bas. Tuakangata kabidi mazuwa bua kusabuka Mbuu wa Mediterane, Canal de Suez ne Mbuu wa ku Inde bua kuya mu Malaisie ne pashishe mu Hong Kong. Tuetu bamane kuenza matuku 47 pa mâyi, tuakafika ndekelu wa bionso mu Manille mu dia 19/11/1954.
Mu Manille, tuvua ne bua kuibidilangana ne bibidilu bipiabipia, ditunga dipiadipia ne muakulu mupiamupia. Kadi ku ntuadijilu, bavua batutume tuetu bonso basatu mu tshisumbu tshia mu tshimenga tshia Quezon muvua bantu ba bungi bakula Anglais. Panyima pa ngondo isambombo, tuakamanya miaku mikese ya mu tshiena Tagalog. Mudimu wetu uvua ulonda uvua ne bua kushintulula bualu ebu.
Dimue dituku mu ngondo 5 mu 1955, patuakapingana ku nzubu ne muanetu Leach tufuma mu buambi, tuakapeta mikanda ivua ileja ne: bavua batutume bu batangidi ba bijengu. Mvua anu ne bidimu 22, kadi mu mudimu eu mvua ne bua kulonga mishindu mipiamipia ya kulua “malu onso kudi bantu ba mishindu yonso.”
Tshilejilu, ngakenza muyuki wanyi wa kumpala wa patoke bu mutangidi wa tshijengu pambelu pa magazen. Tshikondo atshi mu Philippines bavua benzela miyuki ya patoke miaba ivua bantu ba bungi. Pamvua nkumbula bisumbu bishilashilangane bia mu tshijengu, ngakenza miyuki mu miaba ya kuikishila, mu bisalu, kumpala kua nzubu minene, mu bipalu bia ndundu ya bianza, mu miaba ya dilamina nyama ne misangu ya bungi mu masangu a njila. Mu tshimenga tshia San Pablo, mvua mupange mua kuenza muyuki mu tshisalu bualu mvula mukole uvua uloka. Nunku, ngakalomba bana betu ba balume bavua batangila malu mu tshisumbu bua ngenzele muyuki mu Nzubu wa Bukalenge. Pashishe, bakangebeja ni bavua mua kubikila muyuki au ne: tshisangilu tshia patoke bua mumvua tshiyi muwenzele muaba uvua bantu ba bungi.
Mvua ntudila ku nzubu ya bana betu. Nansha muvua nzubu eyi mikese, ivua ne mankenda. Misangu ya bungi mvua ndala pa tshiata tshiadija pa mabaya. Tshiowedi tshivua pambelu muaba uvua muntu yonso mua kummona, nunku ngakalonga mua kuowa mâyi mushindu eu. Mvua ngenza ngendu ku bise ne imue misangu ku mazuwa bua kuya mu bidiila bikuabu. Mu bidimu bionso abi, tshivua ne mashinyi to.
Ngakalonga muakulu wa tshiena Tagalog nansha mumvua tshiyi mubuele mu kalasa. Mvua muwulonge pamvua nteleja bana betu pavuabu bakula mu buambi ne mu bisangilu. Bana betu bavua basue kuwundongesha, ne mvua ne dianyisha bua lutulu luabu ne muvuabu bandeja malu patoke.
Mu kupita kua matuku, mvua ne bua kuakaja malu makuabu bua midimu mipiamipia imvua ne bua kupeta. Mu 1956, pavua muanetu Nathan Knorr mulue kutukumbula, tuakenza mpungilu bua bena mu ditunga bonso. Bakampesha mudimu wa kuyukila ne bena ku tudiomba tua malu a ngumu. Tshivua mumanye tshia kuenza mu mudimu eu to, kadi bana betu bakuabu bakangambuluisha. Anu mu tshidimu atshi, tuakenza mpungilu mukuabu, ne bakanteka mutangidi wa mpungilu au. Muanetu Frederick Franz wa ku biro bietu bidi bilombola mudimu wa pa buloba bujima wakalua kutukumbula, ne ngakalonga malu a bungi ku diye. Pavuaye muenze muyuki wa patoke, uvua muvuale bilamba bia kabukulu bia mu Philippines bidibu babikila ne: barong Tagalog. Biakasankisha bana betu ba muaba eu bikole, kundongeshabi bua kuibidilangana ne bibidilu bia bakuabu.
Mvua ne bua kuakaja malu makuabu pamvua mulue mutangidi wa distrike. Mu tshikondo atshi, tuvua tuleja bantu filme wa ne: Disanka dia bantu ba mu bulongolodi bupiabupia (Angl.). Tuvua misangu ya bungi tumuleja bantu pambelu mu miaba ivua bantu ba bungi, nunku imue misangu tuishi tuvua tututatshisha. Butoke bua projektere buvua bukoka tuishi ne tuvua tulamataku. Tuvua tutupesha mudimu mukole wa kumusukula pashishe. Kabivua bipepele bua kulongolola bua kuleja bantu filme eyi to, kadi bivua bituenza disanka bua kumona muvua bantu balua bua kulonga malu adi atangila bulongolodi bua Yehowa bua pa buloba bujima.
Mu imue miaba, basanserdose bavua basaka bamfumu ba mbulamatadi bua kabatuanyishidi bua kuenza mpuilu. Dîba dionso dituvua tuenzela miyuki pabuipi ne bitanda biabu, bavua bela ngonga bikole bua muntu nansha umue kateleji bivua ngamba-malu wamba. Nansha muvuabu benza bionso abi, bantu bavua anu batungunuka ne kulonga bulelela, ne bantu ba bungi ba miaba ayi badi batendelela Yehowa lelu.
MIDIMU MIPIAMIPIA IVUA MINDOMBE BUA KUAKAJA MALU MAKUABU
Mu 1959, bakantuma bua kuenza mudimu ku Betele. Ngakalongaku malu a bungi. Pashishe bakandomba bua kukumbula matunga makuabu, bu mutangidi wa zone. Mu lumue lua ku ngendu eyi, ngakafika ku dimanyangana ne Janet Dumond uvua misionere mu Thaïlande. Tuakafundilangana nende mikanda bua tshikondo kampanda ne pashishe tuetu kuselangana. Tudi benzele Yehowa mudimu pamue ne disanka munkatshi mua bidimu 51.
Ndi ne disanka bua mundi mukumbule bantu ba Yehowa mu matunga 33. Ndi ne dianyisha dia bungi bua mudi midimu yanyi ya ntuadijilu mingambuluishe bua kuibidilangana ne bantu ba bibidilu ne miaba mishilashilangane. Dikumbula bana betu ndingambuluishe bua kujingulula ne: Yehowa mmunange bantu ba mishindu yonso.—Bienzedi 10:34, 35.
TUTSHIDI ANU TUAKAJA AMUE MALU
Meme ne Janet tudi ne disanka dia kuenza mudimu ne bana betu ba mu Philippines, ne tudi tutungunuka ne kuenza mudimu ku Betele wa mu Quezon City. Bamanyishi mbavulamu mpindieu misangu dikumi kupita muvuabu pangakatuadija kuenzamu mudimu kukadi bidimu 60. Mu bidimu bionso ebi, ndi anu dijinga ne kuakaja amue malu bilondeshile tshidi Yehowa ulomba. Tshilejilu, bua mashintuluka adi menzeke mu bulongolodi matuku mashale aa, tuvua bitabe bua kuakaja amue malu.
Tudi benze muetu muonso bua kulonda buludiki bua Yehowa, ne eu ke nsombelu mutambe buimpe udi usankisha. Tuvua kabidi badienzeje bua kuakaja bualu kayi buonso buvua ne mushinga bua kuambuluisha bana betu bimpe. Eyowa, mu tshikondo tshionso tshitshidi Yehowa musue, tudi badisuike bua kulua “malu onso kudi bantu ba mishindu yonso.”


text:
Nkonko ya babadi
Yezu wakambila Basadoke ne: bantu babika ku lufu “kabena basela anyi basedibua to.” (Luka 20:34-36) Uvuaku wakula bua bantu babika bua kupeta muoyo pa buloba anyi?
Elu ndukonko lua mushinga mukole, nangananga kudi aba badi bafuishe bena dibaka nabu bavuabu banange. Bantu ba mushindu eu badi mua kuikala bajinga ne muoyo mujima bua kupetangana kabidi mu dibaka ne bena dibaka nabu aba mu bulongolodi bupiabupia pababishabu. Mulume kampanda uvua mufuishe mukajende wakamba ne: “Meme ne mukajanyi katuvua basue bua dibaka dietu difua to. Tuvua ne dijinga dikole dia kutungunuka ne kutendelela pamue bu mulume ne mukaji bua kashidi. Tshitu muanji kushintulula meji anyi to.” Kudiku bualu kampanda budi butusaka bua kutekemena ne: bantu babishibua nebaselangane anyi? Mu kuamba kuimpe, katuena mua kuamba nanku to.
Kukadi bidimu, mikanda yetu ivua ileja ne: mêyi a Yezu adi akula bua dibika dia bafue ne diselangana avua akula bua bantu babika bua kupeta muoyo pa buloba ne aleja ne: bantu babishibua bua kupeta muoyo mu bulongolodi bupiabupia kabakuselangana to. * (Mat. 22:29, 30; Mâko 12:24, 25; Luka 20:34-36) Nansha mutudi katuyi mua kushindika bualu ebu, bidiku mua kuikala ne: mêyi a Yezu adi akula bua bantu babika bua kupeta muoyo mu diulu anyi? Tukonkononayi tshivua Yezu muambe.
Mbanganyi bavua Yezu uyukila nabu pavuaye muakule bua dibishibua? (Bala Luka 20:27-33.) Uvua uyukila ne Basadoke bavua kabayi bitabuja dibika dia bantu ne bavua bakeba kumukuata ku mêyi pavuabu bamuele lukonko luvua lutangila dibika dia bantu ku lufu ne disedibua dia mukaji kudi bana babu ne bayende. * Yezu wakabandamuna ne: “Bana ba mu ndongoluelu wa malu eu badi basela, badi basedibua, kadi bantu badibu bamone bakumbane bua kufika ku ndongoluelu wa malu au ne ku dibishibua dia bantu ku lufu kabena basela anyi basedibua to. Nunku kabakufua kabidi to, bualu badi bu banjelu ne mudibu bana ba dibishibua badi balua bana ba Nzambi.”—Luka 20:34-36.
Bua tshinyi mikanda yetu ivua mileje ne: Yezu uvua mua kuikala wakula bua bantu babishibua bua kupeta muoyo pa buloba? Bualu ebu buvua buimanyine pa ngenyi minene ibidi. Lua kumpala: Basadoke bavua mua kuikala bela meji bua dibika dia bantu bua kupeta muoyo pa buloba pavuabu bakula ne Yezu ne uvua mua kuikala mubandamune bilondeshile lungenyi luvuabu nalu. Luibidi: Yezu wakajikija diandamuna diende pa kutela Abalahama, Izaka ne Yakoba bavua bankambua ba lulamatu badi mu mulongo wa bantu babika bua kupeta muoyo pa buloba.—Luka 20:37, 38.
Kadi, bidi bimueneka ne: Yezu uvua mua kuikala wela meji bua bantu babika bua kupeta muoyo mu diulu. Mmalu kayi adi mua kutusaka bua kuamba nanku? Tukonkononayi biambilu bibidi binene bidi mu diandamuna divua Yezu mupeshe Basadoke.
‘Bantu badibu bamone bakumbane bua kubishibua ku lufu.’ Bena Kristo bela manyi ba lulamatu badi ‘babadibua bakumbanyine Bukalenge bua Nzambi.’ (2 Tes. 1:5, 11) Mbabadibue bakane bua kupetabu muoyo ku diambuluisha dia tshia kupikula natshi ne kabena bafua bua dipila dia mibi to. (Lomo 5:1, 18; 8:1) Badi bababikila ne: ‘ba diakalenga ne ba tshijila’ ne mbakumbanyine dibishibua bua kupeta muoyo mu diulu. (Buak. 20:5, 6) Bishilangane, bantu babishibua bua kupeta muoyo pa buloba badi munkatshi mua “bantu bakane.” (Bien. 24:15) Tudiku mua kubamba ne: ‘mbabadibue bakumbane’ bua kubishibua anyi?
“Kabena mua kufua kabidi.” (MML) Yezu kavua muambe ne: “Kabakufua kabidi” to. Kadi uvua muambe ne: “Kabena mua kufua kabidi.” Nkudimuinu mikuabu idi yamba ne: “Kabena bamanye mua kufua kabidi” ne “Lufu kaluena kabidi ne bukokeshi kudibu to.” Bela manyi badi bajikija lubilu luabu lua pa buloba ne lulamatu badi bababisha bua kuya mu diulu ne babapesha muoyo udi kawuyi mua kufua, mmumue ne: udi kauyi ndekelu anyi udi kawuyi mua kubutuka. (1 Kol. 15:53, 54) Lufu kaluakuikala kabidi ne bukole kudi aba badi babishibua bua kuikala ne muoyo mu diulu to. *
Bilondeshile bitudi bamone ebi, ntshinyi tshitudi mua kuamba? Bidi bimueneka ne: mêyi a Yezu adi atangila diselangana ne dibishibua adi akula bua bantu babika bua kupeta muoyo mu diulu. Bikalabi nanku, mêyi ende adi mua kutuambila amue malu adi atangila bantu babishibua bua kupeta muoyo mu diulu bu mudi aa: kabena mua kusela anyi kusedibua, kabena mua kufua ne mu mushindu kampanda badi bu banjelu mmumue ne: bifukibua bia mu nyuma bidi mu diulu. Kadi bualu ebu budi bujula imue nkonko.
Lua kumpala, bikalabi ne: Basadoke bavua bobu bela meji bua bantu babika bua kupeta muoyo pa buloba, bua tshinyi Yezu uvua yeye wakula bua bantu badi babika bua kuya mu diulu? Misangu ya bungi Yezu kavua wandamuna baluishi bende bilondeshile muvuabu bela meji to. Tshilejilu, wakambila bena Yuda bavua bamulomba tshimanyinu ne: “Upulayi ntempelo eu, nemmujule mu matuku asatu.” Yezu uvua mua kuikala mumanye ne: bavua bela meji bua ntempelo muena dîna eu, “kadi yeye uvua wakula bua ntempelo wa mubidi wende.” (Yone 2:18-21) Pamuapa Yezu uvua mumone ne: kabivua ne mushinga bua kuandamuna Basadoke bena lubombo bavua kabayi bitabuja dibika dia bafue peshi dikalaku dia banjelu to. (Nsu. 23:9; Mat. 7:6; Bien. 23:8) Kadi Yezu uvua mua kuikala musue kuleja bayidi bende malu avua atangila dibishibua bua kuya mu diulu. Bavua bayidi balelela bavua mua kupeta ditekemena dia kuya mu diulu.
Luibidi, bua tshinyi Yezu uvua mutele ku ndekelu kua muyuki wabu Abalahama, Izaka ne Yakoba, bantu bikala mua kubishibua bua kupeta muoyo pa buloba? (Bala Matayi 22:31, 32.) Kumpala kua Yezu kutela bantu ba lulamatu aba, wakatuadija mêyi ende ne mêyi avua akula “bua dibika dia bafue.” Tshiambilu etshi tshidi mua kuambuluisha bua kumbuka mu tshilumbu tshia dibika dia bantu bua kuya mu diulu kubuela mu tshia dibika dia bantu bua kupeta muoyo pa buloba. Yezu uvua mumanye ne: Basadoke batu bitaba malu avua Mose mufunde, ke bualu kayi wakatela mêyi a Nzambi avuaye muambile Mose ku kamutshi kavua kalakuka mudilu. Yezu uvua musue kujadikila Basadoke ne: dibishibua dia bantu bua kuikala ne muoyo pa buloba divua bumue bua ku malu adi Nzambi mulongolole.—Ekes. 3:1-6.
Luisatu, bikala mêyi a Yezu avua akula bua dibika dia bantu ne dibuela mu dibaka atangila bantu bikala mua kubishibua bua kuya mu diulu, bidiku biumvuija ne: aba babishibua bua kupeta muoyo pa buloba nebikale mua kubuela mu dibaka anyi? Dîyi dia Nzambi ki ndifile diandamuna ditoke ku lukonko elu to. Bu bikalabi ne: Yezu uvua wakula bua bantu babika bua kuya mu diulu, nunku mêyi ende ki mmaleje patoke bikala bantu babishabu bua kuikala ne muoyo pa buloba mua kusela anyi kusedibua mu bulongolodi bupiabupia to.
Kadi bua mpindieu tudi bamanye ne: Dîyi dia Nzambi didi dileja patoke ne: lufu lutu lufikisha dibaka ku difua. Nunku, mulume anyi mukaji udi mufuishe muena dibaka nende kena ne bua kudiumvua mupile yeye muangate dipangadika dia kusela anyi kusedibua kabidi to. Edi ndipangadika dia muntu nkayende, ne bantu bakuabu kabena ne bua kuakula bibi bua muntu udi ukeba muntu udiye munange bua kubuela nende mu dibaka to.—Lomo 7:2, 3; 1 Kol. 7:39.
Kakuyi mpata, tudi mua kuikala ne nkonko ya bungi idi itangila nsombelu wikala nende bantu mu bulongolodi bupiabupia. Pamutu pa kusamisha mutu patupu bua kupeta mandamuna a nkonko eyi, mbimpe tuindile bua kudimuenena. Kadi tudi ne bua kuikala bajadika ne: bantu badi batumikila Yehowa nebikale ne disanka, bualu neabakumbajile mu mushindu muimpe majinga abu ne malu adibu bajinga kumanya.—Mus. 145:16.
^ tshik. 4 Bala Tshibumba tshia Nsentedi tshia dia 1/6/1987, dibeji dia 30-31, mu Mfualansa.
^ tshik. 5 Mu bikondo bia kale, disedibua dia mukaji kudi bana babu ne bayende divua tshilele tshivua tshilomba ne: muntu uvua mua kusela mukaji wa muanabu uvua mufue kayi mushiye bana, bua amulelele muana uvua ne bua kutungunuja dîna dia muanabu mu dîku.—Gen. 38:8; Dut. 25:5, 6.
^ tshik. 9 Bantu babika bua kupeta muoyo pa buloba nebapete diakalenga dia kuikala ne muoyo wa kashidi, kadi ki mmuoyo udi kawuyi mua kufua to. Bua kumanya malu a bungi adi aleja dishilangana didi pankatshi pa muoyo udi kawuyi ufua ne muoyo wa kashidi, bala Tshibumba tshia Nsentedi tshia dia 1/7/1984, dibeji dia 30-31, mu Mfualansa.


text:
TSHIENA-BUALU TSHINENE | KUSAMBILA KUDIKU NE MUSHINGA ANYI?
Bua tshinyi bantu batu basambila
Samuel * wa mu Kenya udi wamba ne: “Mvua munayi munene wa manaya a makuta. Mvua nsambila bua kupeta makuta a bungi, kadi tshitu anu muanji kuapeta to.”
Teresa wa mu Philipines udi wamba ne: “Mu kalasa, mudimu wetu uvua anu wa kuambulula masambila makuata ku muoyo avuabu batulongesha.”
Magdalene wa mu Ghana udi wamba ne: “Ntu nsambila pandi mu ntatu. Ntu nsambila bua Nzambi amfuile luse bua mpekatu yanyi ne bua ngikale muena Kristo muimpe.”
Malu adi Samuel, Teresa ne Magdalene bambe aa adi aleja ne: bantu batu basambila bua malu a bungi, amue mikale ne mushinga kupita makuabu. Bamue bantu batu basambila ne muoyo mujima, kadi bakuabu anu pa mutu pa mutu. Nansha mudibu mua kusambila bua kukuata mateta mu kalasa anyi basambila bua tshisumbu tshiabu tshia manaya tshitshimune, bua kupeta bulombodi bua Nzambi mu dîku anyi bua malu makuabu a bungi, bantu ba bungi batu anu basue kusambila. Makebulula adi aleja ne: nansha bamue bantu bobu kabayi baya mu tshitendelelu kampanda, batu anu ne tshibidilu tshia kusambila.
Utuku pebe usambila anyi? Biobi nanku, utu usambila bua malu kayi? Nansha wewe ne tshibidilu tshia kusambila anyi kuyi natshi, udi mua kudiebeja ne: ‘Kusambila kudiku ne mushinga anyi? Kudiku muntu utu uteleja masambila anyi?’ Mufundi kampanda wakamba ne: disambila didi anu “mushindu kampanda wa kupeta disulakana, bienze bu patu muntu wakula ne tshimuna tshiende.” Bamue balombodi ba malu a luondapu badi ne mmuenenu wa muomumue, badi bamba mudi kusambila kuikale “umue mushindu wa luondapu.” Bantu batuku bamona disambila anu bu bualu bua pa tshibidilu patupu anyi? Peshi batu bapeta disulakana kampanda padibu basambila?
Kadi Bible yeye udi uleja mudi disambila dipite luondapu kampanda kule ne kule. Udi utuambila ne: kudi muntu utu uteleja masambila adi bantu benza mu mushindu muimpe ne bua malu adi makane. Mbulelela anyi? Tukonkononayi tshidi tshitujadikila nanku.
^ tshik. 3 Tudi bashintulule amue mêna.


text:
NSHAPITA WA 90
“Dibishibua ku lufu ne muoyo”
YEZU UDI UFIKA LAZALO MUMANE KUFUA
“DIBISHIBUA KU LUFU NE MUOYO”
Pavua Yezu ufuma mu Peleya, wakafika ku tshibuelelu tshia Betania, musoko uvua mu kilometre mitue ku 3 ku est kua Yelushalema. Mâta ne Mariya bana babu ne Lazalo badi badila bua mudi Lazalo ufuma ku difua. Bantu ba bungi mbalue kubasamba.
Pashishe muntu kampanda wakambila Mâta ne: Yezu ukavua pabuipi, nunku Mâta wakaya lubilu bua kutuilangana nende. Mâta wakambila Yezu ne: yeye ne muanabu bavua pamuapa badiambila munkatshi mua matuku anayi ne: “Mukalenge, bu wewe muikalapu, muanetu kavua mua kufua to.” Kadi kabivua bileja ne: kavua ne ditabuja to. Mâta wakamba ne: “Ndi mumanye ne: tshionso tshiudi ulomba Nzambi, Nzambi neakupeshe.” (Yone 11:21, 22) Uvua mumanye ne: Yezu uvua anu mua kuambuluisha muanabu.
Yezu wakandamuna ne: “Muanenu neajuke.” Mâta uvua wela meji ne: Yezu uvua wakula bua dibishibua dia matuku atshilualua dia pa buloba, ditekemena divua nadi Abalahama ne bantu bakuabu. Wakaleja ne dishindika dionso ne: bualu ebu nebuenzeke bushuwa wamba ne: “Ndi mumanye ne: yeye neajuke ku dibishibua dia bantu ku lufu dituku dia ku nshikidilu.”—Yone 11:23, 24.
Kadi Yezu uvuaku mua kufila diakamue disulakana mu bualu ebu anyi? Wakavuluija Mâta ne: Nzambi uvua mumupeshe bukole ku mutu kua lufu, wamba ne: “Muntu udi uleja ditabuja kundi, nansha yeye mufue, neapetulule muoyo; ne muntu yonso udi ne muoyo ne uleja ditabuja kundi, kakufua nansha kakese.”—Yone 11:25, 26.
Yezu kena usua kuamba ne: bayidi bende bavua ne muoyo tshikondo atshi kabavua ne bua kufua to. Nansha yeye uvua ne bua kufua anu muvuaye muambile bapostolo bende. (Matayi 16:21; 17:22, 23) Yezu uvua ushindika ne: kuleja ditabuja kudiye kudi mua kufikisha ku muoyo wa kashidi. Bantu ba bungi nebapete muoyo eu ku diambuluisha dia dibishibua ku lufu. Kadi bena lulamatu bikale ne muoyo ku nshikidilu wa ndongoluelu eu pamuapa kabakufua to. Nansha nanku, muntu yonso udi uleja ditabuja kudiye udi mua kuikala mutuishibue ne: kakufua lufu lua kashidi to.
Kadi Yezu uvua ufuma ku diamba ne: “Meme ndi dibishibua ku lufu ne muoyo,” uvuaku mua kuambuluisha Lazalo uvua mufue kukadi matuku anyi? Yezu wakebeja Mâta ne: “Udi witabuja bualu ebu anyi?” Yeye kuandamuna ne: “Eyowa, Mukalenge, ndi muitabuje ne: wewe udi Kristo, Muana wa Nzambi, eu udi ulua pa buloba.” Bu muvua Mâta ne ditabuja dia ne: Yezu uvua mua kuenza bualu kampanda anu dituku adi, wakapingana kumbelu lubilu ne kuambilaye muanabu pa nkayende ne: “Mulongeshi walu, udi ukubikila.” (Yone 11:25-28) Bua bualu ebu Mariya wakapatuka mu nzubu diakamue benda bamulonda kudi bantu bakuabu bavua bela meji ne: uvua uya ku lukita lua Lazalo.
Kadi Mariya wakaya kudi Yezu, kudielaye ku makasa ende wenda udila ne kuambululaye mêyi a muanabu wamba ne: “Mukalenge, bu wewe muikalapu, muanetu kavua mua kufua to.” Bu muvua Yezu mumone Mariya ne misumba ya bantu badila, wakashikunkila, kupampakanaye ne kupuekeshaye too ne binsonji. Bualu ebu buakalenga bantu bavua babumone ku muoyo bikole. Kadi bamue bakebeja ne: ‘Yezu eu uvua mutabeje mêsu a mpofu kavuaku mua kuenza bua muntu eu kafu anyi?’—Yone 11:32, 37.


text:
NSHAPITA WA 111
Bapostolo badi balomba tshimanyinu
MATAYI 24:3-51 MÂKO 13:3-37 LUKA 21:7-38
BAYIDI BANAYI BALOMBA TSHIMANYINU
DIKUMBANA DIATSHI MU BIDIMU LUKAMA BIA KUMPALA NE BIDI BILONDA
TUDI NE BUA KUSHALA BATABALE
Tudi mu dibidi mu mapingaja, ne dituku dia 11 ngondo wa Nisana didi dienda disemena ku ndekelu. Matuku a mudimu mukole wa Yezu wa pa buloba adi pawu ku ndekelu. Mu munya uvua ulongesha mu ntempelo ne butuku uvua uya kulala pambelu pa tshimenga. Kuvua dijinga dikole mu bantu “bavua balua kudiye mu dinda menemene mu ntempelo bua kumuteleja.” (Luka 21:37, 38) Mpindieu ukadi bionso ebi bipite, Yezu udi usomba pa mukuna wa Olive ne bayidi banayi aba: Petelo, Andele, Yakobo ne Yone.
Bayidi banayi aba mbalue kudiye mu musokoko. Bualu bua ntempelo mbubatonde bualu Yezu udi ufuma ku diamba ne: dibue nansha dimue kadiakushala pa mutu pa dikuabu to. Nunku badi ne malu a bungi mu mutu muabu. Yezu ukavua mubambile ne: “Nuikale badilongolole, bualu Muana wa muntu udi ulua pa dîba dinudi kanuyi nuelela meji.” (Luka 12:40) Uvua muakule kabidi bua ‘dituku divua Muana wa muntu usokolodibua.’ (Luka 17:30) Mêyi aa adiku apetangana ne tshivuaye ufuma ku diamba bua ntempelo mu mushindu kampanda anyi? Bapostolo mbasue kumanya malu a bungi. Badi bamba ne: “Tuambila, malu aa neenzeke dîba kayi? Ntshinyi tshikale tshimanyinu tshia dikalaku diebe ne tshia nshikidilu wa ndongoluelu wa malu eu?”—Matayi 24:3.
Badi pamuapa bela meji ne: nebabutule ntempelo uvuabu bamone bipepele. Badi bebeja kabidi bua dikalaku dia Muana wa muntu. Badi pamuapa bavuluka ne: Yezu uvua mufile tshilejilu tshia “muntu mukuabu wa mu dîku dia bantu banene” uvua ‘muenze luendu muye mu ditunga dia kule bua kuangata bukokeshi bua bukalenge, pashishe kupingana.’ (Luka 19:11, 12) Ndekelu wa bionso, badi badiebeja muikala “nshikidilu wa ndongoluelu wa malu eu.”
Mu diandamuna dia Yezu, wakabapesha tshimanyinu tshivua tshileja tshikondo tshikala ndongoluelu wa malu wa bena Yuda uvuaku tshikondo atshi ne ntempelo wende ne bua kubutuka. Kadi wakabumvuija malu a bungi. Tshimanyinu etshi tshivua ne bua kuambuluisha bena Kristo ba mu matuku atshivua alua bua kumanya tshikondo tshikalabu mu “dikalaku” diende ne kumanya ne: bakadi pabuipi ne nshikidilu wa ndongoluelu mujima wa malu wa pa buloba.
Pakapita bidimu, bapostolo bakamona muvua mêyi a buprofete a Yezu enda akumbana. Eyowa, malu a bungi avuaye mudianjile kulaya akatuadija kukumbana patshivuabu ne muoyo. Nunku bena Kristo bavua batabale bavua ne muoyo bidimu 37 pashishe, mmumue ne: mu 70 B.B., bavua badilongolole bua kabutu ka ndongoluelu wa malu wa bena Yuda ne ntempelo wende. Kadi, ki mmalu onso avua Yezu mudianjile kumanyisha akakumbana mu tshidimu tshia 70 B.B., ne mu tshikondo tshivua tshifikisha ku tshidimu etshi to. Kadi ntshinyi tshialeja kabidi dikalaku diende mu bukokeshi bua Bukalenge? Yezu wakapesha bapostolo bende diandamuna.
Yezu wakamanyisha ne: nekuikale “mvita ne ngumu ya mvita” ne “tshisamba netshiluishe tshisamba tshikuabu, bukalenge nebuluishe bukalenge bukuabu.” (Matayi 24:6, 7) Wakamba kabidi ne: “Buloba nebukanke bikole, ne biyole bia nzala ne bipupu bia masama nebienzeke ku muaba ne ku muaba.” (Luka 21:11) Ke Yezu kudimuija bayidi bende ne: “Bantu nebanukuate, nebanukengeshe.” (Luka 21:12) Baprofete ba dishima nebajuke ne nebapambuishe bantu ba bungi. Dishipa dia mikenji nedivulangane ne dinanga dia ba bungi nedikepele. Wakasakidila kabidi wamba ne: “Nebayishe lumu luimpe elu lua Bukalenge pa buloba bujima budi bantu basombele bua luikale bujadiki kudi bisamba bionso, ne pashishe, nshikidilu nealue.”—Matayi 24:14.
Nansha muvua mêyi a buprofete a Yezu makumbane bua amue malu avua ne bua kuenzeka kumpala kua bena Lomo kubutula Yelushalema ne pavuabu bamubutula, mêyi a Yezu aa avuaku mua kukumbana mu mushindu munene pashishe anyi? Udiku umona tshijadiki tshia ne: mêyi a buprofete a Yezu adi enda akumbana mu tshitupa tshiawu tshinene mu matuku etu aa anyi?
Bumue bualu buvua Yezu mutele mu tshimanyinu tshia dikalaku diende ndimueneka dia “tshintu tshia muendi tshidi tshikebesha kabutu.” (Matayi 24:15) Mu 66 B.B., tshintu tshia muendi etshi tshiakamueneka tshikale “biluilu bia basalayi” ba Lomo, ne mikenji yabu ya ditendelela mpingu anyi mabendele. Bena Lomo bakanyunguluka Yelushalema, kupulabu bimue bia ku bimanu biende. (Luka 21:20) Nunku, “tshintu tshia muendi” tshiakimana muaba uvuatshi katshiyi ne bua kuimana, muaba uvua bena Yuda bamona bu “muaba wa tshijila.”
Yezu wakalua kumanyisha kabidi ne: “Nekuikale dikenga dinene dia buena ditu kadiyi dianji kuenzeka katshia ku tshibangidilu tshia buloba too ne mpindieu, tòo, kadiakuenzeka kabidi to.” Mu 70 B.B., bena Lomo bakabutula Yelushalema. Dibutuka dia ‘tshimenga tshia tshijila’ tshia bena Yuda ne ntempelo watshi, tshivua dikenga dinene bualu bakashipa bantu binunu bia bungi. (Matayi 4:5; 24:21) Divua dibi bikole, bualu katshia bena Yuda kabatu banji kupeta dibutuka dia mushindu eu to, ne diakafikisha ndongoluelu wa malu a ntendelelu uvua bena Yuda balonda munkatshi mua bidimu bia bungi ku ndekelu. Bia muomumue, dikumbana dia mêyi a buprofete a Yezu aa mu mushindu munene didi bushuwa dikuatshisha buôwa.
DIKALA BATUISHIBUE MU MATUKU A KU NSHIKIDILU AA
Muyuki wa Yezu ne bapostolo bende uvua utangila tshimanyinu tshia dikalaku diende mu bukokeshi bua Bukalenge ne bua nshikidilu wa ndongoluelu wa malu eu ki mmujike to. Udi mpindieu ubadimuija bua kubenga kulonda “ba-Kristo ba dishima ne baprofete ba dishima.” Wakamba ne: nebatete “bua kupambuisha, kuoku mushindu, too ne basungula.” (Matayi 24:24) Kadi kabakupambuisha basungula aba to. Ba-Kristo ba dishima badi mua kumueneka anu ku mêsu. Kadi dikalaku dia Kristo kadia kumueneka to.
Yezu wakakula bua dikenga dinene divua ne bua kuenzeka mu tshimpitshimpi ku nshikidilu wa ndongoluelu wa malu eu wamba ne: “Dîba nedifiikuluke, ngondo kakufila butoke buende to, ne mitoto neyikuluke mu diulu, ne nebanyukule makole a mu diulu.” (Matayi 24:29) Bapostolo bavua bumvue mêyi adi akuatshisha buôwa aa kabavua bamanye menemene tshivua mua kuenzeka to, kadi tshivua bushuwa ne bua kuikala bualu buvua butonda.
Mmunyi muvua malu mabi aa mua kulenga bukua bantu? Yezu udi wamba ne: “Bantu nebafue bipuka bua buôwa ne dindila dia malu adi alua pa buloba budi bantu basombele, bualu nebanyukule makole a mu diulu.” (Luka 21:26) Bushuwa, Yezu uvua wakula bua tshikondo tshibi tshivua tshienza buôwa tshitu katshiyi tshianji kufikila bantu.
Diakalenga, Yezu udi utokeshila bapostolo bende ne: ki mbantu bonso bikala badila padi ‘Muana wa muntu ulua ne bukole ne butumbi bunene’ to. (Matayi 24:30) Yezu ukavua muleje ne: Nzambi neaditue ku tshia “basungula.” (Matayi 24:22) Kadi ntshinyi tshivua bayidi ba lulamatu aba ne bua kuenza bua malu mabi adi Yezu mutele aa? Yezu udi ukankamija bayidi ne: “Padi malu aa atuadija kulua, nuimane tendee, nujule mitu muulu, bualu dipikudibua dienu didi dienda disemena pabuipi.”—Luka 21:28.
Kadi mmunyi muvua bayidi ba Yezu badi ne muoyo mu matuku a ku nshikidilu aa mua kufika ku dimanya ne: nshikidilu ukadi musemene bikole menemene? Yezu wakafila tshilejilu tshia mutshi wa mfigi wamba ne: “Diakamue padi katamba kawu katekete kasasa kapatula tubeji tuaku, nudi numanya ne: muvu wa luya lukole udi pabuipi. Bia muomumue nuenu kabidi, panudi numona malu aa onso, numanye ne: udi pabuipi ku biibi. Bulelela ndi nnuambila ne: tshipungu tshia bantu etshi katshiakupita nansha kakese too ne padi malu aa onso enzeka.”—Matayi 24:32-34.
Nunku pavua bayidi bende bamona malu mashilashilangane a tshimanyinu enda akumbana, bavua ne bua kumanya ne: nshikidilu ukadi pabuipi. Yezu wakadimuija bayidi bende bavua ne bua kuikala ne muoyo mu tshikondo tshia mushinga mukole etshi wamba ne:
“Bua dituku adi ne dîba adi muntu nansha umue ki mmumanye, nansha banjelu ba mu diulu, nansha Muana, kadi anu Tatu. Bualu anu bu muvua matuku a Noa, ke muikala dikalaku dia Muana wa muntu. Bualu anu muvuabu mu matuku au kumpala kua Mvula wa kabutu, badia ne banua, balume basela ne bakaji basedibua, too ne dituku diakabuela Noa mu buatu, ne kabakateya ntema too ne pakalua Mvula wa kabutu kubakomba bonso, ke muikala dikalaku dia Muana wa muntu.” (Matayi 24:36-39) Yezu udi uvuluija bayidi bende bua Mvula wa kabutu wa katshia ne katshia uvua mulenge bantu bonso mu matuku a Noa. Nunku nshikidilu wa ndongoluelu wa malu eu nealenge pende bantu bonso.
Kakuyi mpata, bapostolo bavua bateleja Yezu pa Mukuna wa Olive bavua bajingulule muvuabi bikengela kushala batabale. Yezu wakamba ne: “Nudimuke bua mioyo yenu kayinemi bujitu ne budiavi ne bunuavi ne tunyinganyinga tua mu nsombelu, ne bua dituku adi kadilu diakamue kunudi mu tshimpitshimpi bu buteyi. Bualu nedilue kudi bantu bonso badi basombele pa mutu pa buloba bujima. Nunku, nushale batabale nusengelela Nzambi dîba dionso bua numanye mua kuepuka malu onso adi ne bua kulua aa, ne mua kuimana kumpala kua Muana wa muntu.”—Luka 21:34-36.
Yezu udi uleja kabidi ne: malu adiye udianjila kuamba neakumbane mu mushindu mualabale. Kavua wamba mêyi a buprofete avua ne bua kukumbana mu bidimu bikese ne avua ne bua kulenga anu tshimenga tshia Yelushalema anyi tshisamba tshia bena Yuda to. Kadi uvua muambe malu ikala ne bua ‘kulua kudi bantu bonso badi basombele pa mutu pa buloba bujima.’
Udi wamba ne: bayidi bende bavua ne bua kushala badimuke, batabale, ne badilongolole. Yezu wakashindika didimuija edi ne tshilejilu tshikuabu wamba ne: “Kadi numanye bualu ebu ne: bu muena nzubu mumanye dîba dia butuku divua muivi ulua, uvua mua kushala mutabale, kavua mua kuitaba bua batubule nzubu wende to. Bua bualu ebu, nuenu penu nuikale badilongolole, bualu Muana wa muntu udi ulua pa dîba dinudi kanuyi nuelela meji to.”—Matayi 24:43, 44.
Yezu udi utungunuka ne kuambuluisha bayidi bende bua kumona malu mu mushindu muimpe. Wakabajadikila ne: pavua mêyi ende a buprofete enda akumbana, kuvua ne bua kuikala “mupika” uvua mutabale ne wenza mudimu. Yezu wakakula bua bualu buvua bapostolo bende mua kumona bipepele mu lungenyi wamba ne: “Nnganyi menemene udi mupika wa lulamatu udi mudimuke uvua mfumuende muteke ku mutu kua bena mudimu bende, bua kubapesha biakudia biabu mu tshikondo tshiakanyine? Mupika au ngua diakalenga biamusangana mfumuende wenza nanku padiye ulua! Bulelela ndi nnuambila ne: yeye neamuteke ku mutu kua bintu biende bionso.” Kadi “mupika” eu yeye mupete meji mabi ne utuadija kuenzela bantu bakuabu malu mabi, mfumuende “neamupeshe dinyoka dikole menemene.”—Matayi 24:45-51; fuanyikija ne Luka 12:45, 46.
Kadi Yezu kena usua kuamba ne: tshisumbu kampanda tshia bayidi bende netshipete meji mabi to. Ndilongesha kayi divua Yezu ujinga bua bayidi bende bumvue bimpe? Uvua musue bua bashale batabale ne benze mudimu anu muvuaye mubatokeshele mu tshilejilu tshikuabu.


text:
Tudisuikayi pamue bua kupita bimpe ne nshikidilu wa ndongoluelu eu
“Tudi bitupa bia mubidi umue.”—EF. 4:25.
1, 2. Nzambi mmusue tshinyi bua batendeledi bende bansonga ne bakulumpe?
UDI nsonga anyi? Bikalabi nanku, ikala mujadike ne: bu muudi mu tshisumbu tshia Yehowa tshia pa buloba bujima, tudi bakunange bikole. Mu matunga a bungi, bantu ba bungi badi batambula mbansonga. Bidi bikolesha bua kumona mudi bansonga ba bungi balua pabu munkatshi mua bantu badi bangate dipangadika dia kuenzela Yehowa mudimu.
2 Bu muudi nsonga, utuku usanka bua kuikala ne bansonga bakuabu anyi? Pamuapa bidi nanku. Kupitshisha tshikondo kampanda tshimpe ne bantu ba mulongo wetu kutu kupetesha disanka. Kadi, nansha tuetu bansonga anyi bakulumpe, nansha tuetu bakolele muaba kayi, Nzambi mmusue bua tudisangishe bua kumutendelela. Mupostolo Paulo wakafunda ne: Nzambi mmusue bua “bantu ba mishindu yonso basungidibue ne bafike ku dimanya dijalame dia bulelela.” (1 Tim. 2:3, 4) Mu Buakabuluibua 7:9 badi baleja mudi batendeledi ba Nzambi “bafumina mu matunga onso ne mu bisamba bionso ne mu bantu bonso ne mu miakulu yonso.”
3, 4. a) Ndungenyi kayi ludi lutangalake mu bansonga ba bungi lelu? b) Nngelelu wa meji kayi udi upetangana ne Efeso 4:25?
3 Kudi dishilangana pankatshi pa bansonga badi benzela Yehowa mudimu ne bansonga ba mu bulongolodi ebu. Ba bungi badi kabayi benzela Nzambi mudimu badi ne nsombelu wa budinangi, bimanyine anu pa malu adibu basue. Bamue bakebuludi badi bababikila ne: “Bena mu tshipungu tshia meme kumpala kua bionso.” Mushindu udibu bakula ne udibu baluata udi uleja ne: badi bapepeja bakulumpe, babamona bu badi benza malu a “tshiena kale.”
4 Lungenyi elu ndutunyunguluke. Nunku, bansonga badi benzela Yehowa mudimu badi bamona ne: bidi bikengela kudienzeja bua kuluepuka ne kuikala ne mmuenenu wa buena wa Nzambi. Nansha mu bidimu lukama bia kumpala, Paulo uvua mumone ne: bivua ne mushinga bua kukankamija bena Kristo nende bua kuepuka “nyuma udi wenza malu mu bantu badi babenga kutumikila” muvuabu ‘bendela kumpala.’ (Bala Efeso 2:1-3.) Bansonga badi bamona ne: mbimpe kuepuka lungenyi elu ne badi benza mudimu mu buobumue ne bena Kristo nabu mba kuela kalumbandi. Ngelelu wa meji eu udi upetangana ne mêyi a Paulo a ne: “Tudi bitupa bia mubidi umue.” (Ef. 4:25) Bu mutudi tuenda tusemena ku nshikidilu wa ndongoluelu eu, kuenza malu pamue mu buobumue nekuikale ne mushinga wa bungi. Tukonkononayi bimue bilejilu bia mu Bible biatuambuluisha bua kumona mushinga wa kushala balamatangane ne kuikala mu buobumue.
BAVUA BASHALE KABA KAMUE
5, 6. Muyuki wa Lota ne bana bende ba bakaji bavua badisuike bua kushala pamue, udi utulongesha tshinyi bua kushala pamue?
5 Ku kale, Yehowa uvua musue kukuba bantu bende pavuabu bambuluishangana mu buobumue bua kutantamena bikondo bia ntatu. Lelu, bilejilu bia mu Bible bidi mua kuambuluisha batendeledi ba Nzambi bakole ne bana. Tshimue tshia ku bilejilu ebi ntshia Lota.
6 Lota ne dîku diende bavua mu njiwu bualu bakavua pa kubutula tshimenga tshia Sodoma muvuabu basombele. Banjelu ba Nzambi bakadimuija Lota bua kumbuka mu tshimenga ne kuya kusombela mu mikuna bamba ne: ‘Nyema lubilu bua kupandisha muoyo webe.’ (Gen. 19:12-22) Lota wakatumikila ne bana bende ba bakaji babidi bakeleshangana nende diboko bua kumbuka mu tshimenga atshi. Bia dibungama balela bende bakuabu bakabenga. Bua bansongalume bavua babangile bana bende ba bakaji, Lota uvua bu “muena biakulakula.” Bakajimija muoyo wabu. (Gen. 19:14) Anu Lota ne bana bende ba bakaji bavua badisangishe nende ke bakapanda.
7. Mmunyi muvua Yehowa muambuluishe bena Isalele bavua baleje lungenyi lua buobumue pavuabu bumbuke mu Ejipitu?
7 Tuangate tshilejilu tshikuabu. Pavua bena Isalele bumbuke mu Ejipitu, kabavua bumbuke mu bisumbu bishilashilangane, tshisumbu tshionso tshiya watshi njila to. Pavua Mose ‘molole tshianza tshiende pa mâyi,’ ne Yehowa muapandulule, Mose kavua musambuke nkayende peshi ne kasumbu anu kakese ka bena Isalele to. Kadi, ku diambuluisha dia bukubi bua Yehowa, tshisumbu tshijima tshiakasambuka. (Ekes. 14:21, 22, 29, 30) Bakaleja lungenyi lua buobumue ne bakaya ne ‘tshisumbu tshinene tshia bantu bakuabu’ bavua kabayi bena Isalele bavua badisangishe nabu. (Ekes. 12:38) Katuena mua kuela meji ne: bantu bakese, pamuapa kasumbu ka bansonga bavua baye luabu luseke, balonde njila uvuabu bobu basue to. Bivuaku bia meji bua kuenza nanku ne kupangila bukubi bua Yehowa anyi?—1 Kol. 10:1.
8. Mu matuku a Yehoshafata, mmunyi muvua bantu ba Nzambi baleje muvuabu mu buobumue?
8 Mu matuku a mukalenge Yehoshafata, bantu ba Nzambi bakatuilangana ne buluishi bunene, mmumue ne: “tshisumbu tshia bantu tshinene” ba mu bisamba bivua bibanyunguluke. (2 Kul. 20:1, 2) Bia disanka, bantu ba Nzambi kabakakeba bua kutshimuna muluishi ne bukole buabu nkayabu to. Kadi bakeyemena Yehowa. (Bala 2 Kulondolola 20:3, 4.) Kabavua benza malu muntu pa nkayende ne muntu yonso wenza tshivuaye mumone tshikumbane peshi tshivua muoyo wende umusaka bua kuenza to. Bible udi utuambila ne: ‘Bena Yuda bonso bakadi bimane kumpala kua Yehowa ne bana babu bakese ne bakaji babu ne bana babu ba balume.’ (2 Kul. 20:13) Bansonga ne bakulumpe bavua badisuike mu ditabuja bua kulonda bulombodi bua Yehowa ne Yehowa wakabakuba kudi muluishi wabu. (2 Kul. 20:20-27) Ki ntshilejilu tshimpe tshia mudi bantu ba Nzambi mua kupita ne ntatu anyi?
9. Malu avua bena Kristo ba kumpala benze ne lungenyi luabu bidi bitulongesha tshinyi bua dikala mu buobumue?
9 Bena Kristo ba kumpala bavua pabu bamanyike bua muvuabu benza mudimu pamue. Tshilejilu, panyima pa bena Yuda ne bantu ba bisamba bia bende bamane kulua bena Kristo, bakadifila mu “malongesha a bapostolo, ne mu diambuluishangana ne bakuabu, ne mu didia ne mu disambila pamue.” (Bien. 2:42) Buobumue buabu buvua nangananga bumueneke mu bikondo bivuabu babakengesha pavuabu dijinga dikole ne diambuluisha dia umue ne mukuabu. (Bien. 4:23, 24) Kuenaku witaba ne: mu bikondo bikole, mbimpe tuenze mudimu pamue anyi?
TUIKALAYI MU BUOBUMUE BU MUDI DITUKU DIA YEHOWA DISEMENA
10. Buobumue nebuikale ne mushinga nangananga dîba kayi?
10 Tshikondo tshia mîdima mikole bua bukua bantu tshikadi pa kufika. Muprofete Yoele wakamba mudi dituku edi dikale “dituku dia mîdima ne dia mufitu.” (Yoe. 2:1, 2; Sef. 1:14) Bua bantu ba Nzambi, netshikale tshikondo tshia kuikalabu mu buobumue. Vuluka mêyi a Yezu a ne: “Bukalenge buonso budi bupanduluke budi bubutuka.”—Mat. 12:25.
11. Ndifuanyikija kayi didi mu Musambu wa 122:3, 4 didi mua kukumbanyina bantu ba Nzambi lelu? (Tangila tshimfuanyi tshia ntuadijilu.)
11 Mu tshikondo tshia kayumbayumba tshia ndongoluelu eu tshidi tshilua kumpala, nebitulombe bua kuikala mu buobumue. Buobumue bua mu nyuma butuikala nabu dijinga munkatshi muetu nebuikale bu mpunga uvua pankatshi pa nzubu ya mu Yelushalema wa kale. Nzubu ayi ivua mibaka pamue, ne mufundi wa Misambu wakamba muvua Yelushalema muikale ‘musoko udi ne nzubu yawu mituangane bilengele.’ Bualu ebu buvua buenza bua bena mu tshimenga bambuluishangane ne bakubangane umue ne mukuabu. Kabidi, dikala diayi pabuipi divua dileja bimpe menemene muvua tshisamba tshijima mu buobumue bua mu nyuma pavua “bisamba bia Yehowa” bidisangisha bua kumutendelela. (Bala Musambu wa 122:3, 4.) Lelu ne mu matuku makole adi alua, tudi petu dijinga ne kushala ‘batuangane’ anyi balamakane kaba kamue.
12. Ntshinyi tshiatuambuluisha bua kupanduka mu mvita yelabu bantu ba Nzambi?
12 Bua tshinyi dikala dietu ‘batuangane’ peshi balamakane kaba kamue nedikale ne mushinga wa bungi tshikondo atshi? Yehezekele nshapita wa 38 udi wakula mu mêyi a tshiprofete bua mvita yelabu bantu ba Nzambi kudi “Gogo wa buloba bua Magoga.” Katshiakuikala tshikondo tshia kulekela tshintu nansha tshimue tshitutapulula to. Katuakuikala dijinga ne kuya kudi bena panu bua batuambuluishe to, kadi netuikale dijinga ne kushala balamate bana betu. Bushuwa katuakupanduka anu bualu tudi mu tshisumbu to. Yehowa ne Muanende nebapandishe bantu badi babikila dîna dia Yehowa mu tshikondo tshikole atshi. (Yoe. 2:32; Mat. 28:20) Nansha nanku, bidiku bimpe kuela meji ne: aba badi kabayi bashale mu buobumue mu tshisumbu tshia Nzambi, mbuena kuamba ne: badi baye mu wabu njila nebapanduke anyi?—Mika 2:12.
13. Mmalongesha kayi adi bansonga mua kupetela mu bitukadi bakonkonone too ne muaba eu?
13 Kabienaku bimueneka patoke ne: mbibi bua kulonda njila ya bansonga badi batapuluke balonde wabu njila mu ndongoluelu wa malu eu anyi? Tudi tuenda tusemena ku tshikondo tshituikala ne dijinga dia umue ne mukuabu. Ke tshitudi tuetu bonso bansonga ne bakulumpe ne bua kuenza. Eyowa, mpindieu ke tshikondo tshia kulonga mua kuenza mudimu pamue ne kuikala mu buobumue buatuambuluisha mu matuku adi alua kumpala bua kupanduka.
“TUDI BITUPA BIA MUBIDI UMUE”
14, 15. a) Yehowa udi ulongesha bansonga ne bakulumpe lelu ne tshipatshila kayi? b) Yehowa udi utupesha mubelu kayi bua kutukankamija bua kuikala mu buobumue?
14 Yehowa udi utuambuluisha bua tuetu ‘kumukuatshila mudimu ne diapa dionso muinshi mua bujitu.’ (Sef. 3:8, 9) Udi utulongesha bua tuetu kukumbanyina tshipatshila tshiende tshia kashidi. Mu tshipatshila etshi mudi tshinyi? Mmulongolole bua “kusangisha kabidi bintu bionso pamue mu Kristo.” (Bala Efeso 1:9, 10.) Eyowa mmusue bua kusangisha pamue bifukibua bionso bidi ne meji bidi mu diulu ne pa buloba, ne neakumbaje bualu ebu. Bualu ebu budiku bukuambuluisha wewe nsonga bua kumona ne: mbimpe kuenza mudimu pamue ne bulongolodi bua Yehowa anyi?
15 Yehowa udi utulongesha bua tuikale mu buobumue mpindieu, muikale ne tshipatshila tshia ne: tuikale mu buobumue kashidi. Misangu ne misangu, Bible udi utuambila bua ‘tuambuluishangane,’ ‘tunangangane bikole,’ ‘tusambangane’ ne ‘tukoleshangane.’ (1 Kol. 12:25; Lomo 12:10; 1 Tes. 4:18; 5:11) Yehowa mmumanye ne: bena Kristo mbapange bupuangane ne bidi mua kuikala bikole bua kuikala mu buobumue, nanku tudi ne bua kudienzeja bua ‘kufuilangana luse ne muoyo mujima.’—Ef. 4:32.
16, 17. a) Bisangilu bietu bitu ne tshipatshila kayi? b) Patshivua Yezu nsonga ntshilejilu kayi tshivuaye mushile bansonga?
16 Yehowa mmutulongoluele kabidi bisangilu bia bena Kristo bua kutuambuluisha bua kushala pamue. Tukadi babale misangu ne misangu dikankamija didi mu Ebelu 10:24, 25. Tshimue tshia ku bipatshila bia bisangilu ebi ntshia ‘kutabalelangana muntu ne muntu bua kusakangana ku dinanga ne ku bienzedi bimpe.’ Ke bua tshinyi bisangilu bietu mbienza bua tuikale ‘tukankamijangana, tutamba kuenza nunku nangananga bu mutudi tumona dituku dienda disemena pabuipi.’
17 Pavua Yezu nsonga, wakashiya tshilejilu tshimpe bua bidi bitangila kunanga bisangilu. Pavuaye ne bidimu 12, uvua ne baledi bende mu disangisha dinene dia malu a Nzambi. Umue musangu, kabavua bamumone to, kadi ki mbualu uvua muye mu lunyanya ne bansonga bakuabu to. Kadi Jozefe ne Mariya bakamupeta uyukila ne balongeshi malu a Nzambi mu ntempelo.—Luka 2:45-47.
18. Mmunyi mudi masambila etu mua kuenza bua tuikale mu buobumue?
18 Pa kumbusha kunangangana ne kubuela mu bisangilu bia bena Kristo bua kukolesha buobumue buetu, tudi mua kusambila bua bena Kristo netu. Tuetu tulomba Yehowa malu masunguluke bua bena Kristo netu, bidi bituvuluija mutudi tutabalela bakuabu. Ki nganu bena Kristo bakulumpe badi ne bua kuenza nunku to. Biwikala nsonga, utuku wenza bua malu aa akuambuluishe bua kukolesha bulunda buebe ne bena mu dîku dienu dia mu nyuma anyi? Kuenza nunku nekukuambuluishe bua kuikala mujadike ne: kuena mudibueje mu ndongoluelu eu mubi udi wenda upunga ne lufu to.
TULEJAYI NE: “TUDI BITUPA BIA MUBIDI BIDI BILAMAKANANGANE TSHIMUE NE TSHIKUABU”
19-21. a) Mmushindu kayi munene ututu tuleja ne: tudi “bitupa bia mubidi bidi bilamakanangane tshimue ne tshikuabu”? Fila bilejilu. b) Ndilongesha kayi ditudi tupetela ku mushindu uvua bana betu benzelangane malu tshikondo tshia bipupu?
19 Bantu ba Yehowa badi benza malu mu diumvuangana ne dîyi dinene didi mu Lomo 12:5 edi: tudi “bitupa bia mubidi bidi bilamakanangane tshimue ne tshikuabu.” Tudi tumona mudi bualu ebu bulelela patu bipupu bienzeka. Tshilejilu, mu ngondo wa 12 wa 2011 tshipepele tshikole tshiakabueja mâyi a bungi mu tshidiila tshia Mindanao mu Philippines. Nzubu ya bantu mipite pa 40000 yakadina diakamue mu mâyi kusangisha ne ya bungi ya bena Kristo netu. Kadi Betele wakafila luapolo wamba ne: “Kumpala mene kua komite wa diambuluishangana kufika muaba au, bana betu ba miaba mikuabu bakavua benda batuma diambuluisha.”
20 Bia muomumue, pavua buloba buzakale ne mâyi mapasalale ku Est kua Japon, bana betu ba bungi bakajimija bintu biabu bia bungi. Bamue bakashala kabayi tshintu. Tshilejilu, Yoshiko wakajimija nzubu wende uvua mu kilometre 40 ne Nzubu wa Bukalenge. Muanetu wa bakaji eu udi wamba ne: “Biakatukemesha bua kumona ne: dituku dimue panyima pa dikanka dia buloba, mutangidi wa tshijengu ne muanetu wa balume mukuabu bakalua kutukeba.” Udi useka wamba ne: “Tuvua banyishe bikole diambuluisha dia mu nyuma dituvua bapete ku diambuluisha dia tshisumbu. Tuvua bapete kabidi mipila, bisabata, bibuta ne bilamba dia kulala nabi.” Muanetu kampanda wa mu komite wa diambuluishangana udi wamba ne: “Bana betu bavua bafumina mu Japon mujima bavua benza mudimu bu muntu umue, bambuluishangana umue ne mukuabu. Bana betu bakafumina too ne mu États-Unis bua kufila diambuluisha. Pavuabu babebeja bua tshinyi bavua bumbukila muaba mule nunku, bavua bamba ne: tudi mu buobumue ne bena Kristo netu ba mu Japon ne badi dijinga ne diambuluisha.” Kuenaku usanka bua kuikala mu bulongolodi budi buditatshisha bikole bua bantu badimu anyi? Ikala mujadike ne: Yehowa udi usanka bikole bua kumona buobumue bua mushindu eu.
21 Kuikala ne lungenyi lua mushindu eu mpindieu nekutuambuluishe bua kupita bimpe ne bipupu bidi kumpala mu buobumue nansha tuetu kule ne bana betu ba miaba mikuabu pa buloba. Bushuwa, lungenyi elu ludi lutuambuluisha bu didibidija bua ntatu itudi ne bua kutuilangana nayi bu mudi ndongoluelu eu wenda utangila ku tshibungubungu. Fumiko uvua mupande ku tshipepele tshikole tshivua tshienzeke mu Japon udi wamba ne: “Nshikidilu ukadi pabuipi menemene. Tudi ne bua kutungunuka ne kuambuluisha bana betu patutshidi bindile tshikondo tshikalaku kakuyi bipupu.”
22. Mmasanka kayi a kashidi atuapeta bua buobumue bua bena Kristo?
22 Bansonga ne bakulumpe badi balonga mpindieu mua kushala mu buobumue badi badilongolola bua kupanduka ku nshikidilu wa ndongoluelu eu mubi udi mutapuluke. Anu bu ku kale, Nzambi wetu neasungile bantu bende. (Yesh. 52:9, 10) Shala mulame mu lungenyi ne: newikale munkatshi mua bantu basungilabu wewe muenze mudimu pamue ne bantu ba Nzambi badi mu buobumue. Bualu bukuabu budi mua kutuambuluisha nkuvudija dianyisha dietu bua bitukadi bapete. Tshiena-bualu tshidi tshilonda netshiakule bua bualu ebu.


text:
TSHISAKIDILA
Muaba wa Bafue ntshinyi?
BIBLE udi wenza mudimu misangu mipite pa 70 ne muaku wa tshiena-Ebelu she’ohl′ ne wa tshiena-Greke hai′des udi mumue nawu. Miaku ibidi eyi idi itangila lufu. Imue Bible idi iyikudimuna ne: “ku bajangi,” “kandondu ka bafue,” “inferno,” “lukita,” “tshina” anyi “Muaba wa Bafue.” Kadi miakulu ya bungi kayitu ne miaku idi yamba tshidi she’ohl′ ne hai′des biumvuija menemene to. Miaku eyi itu yumvuija tshinyi menemene? Tumonayi mpindieu mudibu benza nayi mudimu mu mvese ya bungi.
Muambi 9:10 udi wamba ne: ‘Kakuena kulongolola kua malu, kakuena lungenyi anyi meji ku Muaba wa Bafue kuudi uya.’ Mvese eu udi usua kuamba ne: Muaba wa Bafue ndukita lutubu bajiika muntu anyi? Tòo, bualu patu Bible wakula bua lukita lutubu bajiika muntu, katu wenza mudimu ne she’ohl′ anyi ne hai′des (Muaba wa Bafue). (Genese 23:7-9; Matayo 28:1) Bible katu kabidi wenza mudimu ne muaku she’ohl′ (“Muaba wa Bafue”) bua lukita ludibu bajiika bena dîku dimue bonso anyi bantu ba bungi musangu umue to.—Genese 49:30, 31.
Kadi “Muaba wa Bafue” ntshinyi menemene? Bible udi wamba ne: “Muaba wa Bafue” mmuaba munene bikole kupita lukita lunene lutubu bela bitalu bia bungi musangu umue. Tshilejilu, Yeshaya 5:14 udi wamba ne: Muaba wa Bafue udi ‘udiundisha kumvua kuawu kua nzala, udi ubulula mukana muawu kamuyi ne nshikidilu.’ Nansha mudi Muaba wa Bafue mumine bantu bungi kabuyi kubala, udi amu ne nzala ya kudia bakuabu. (Nsumuinu 30:15, 16) Nkita itu yangata anu bantu bungi kampanda, kadi ‘Muaba wa Bafue kawena uwula to.’ (Nsumuinu 27:20) Muaba wa Bafue kautu uwula to, ne kautu ne mikalu nansha. Nunku, she’ohl′ anyi hai′des (Muaba wa Bafue) ki mmuaba wetu wa bushuwa eu to, kadi ndukita lua bukua-bantu, mmuaba wa mu tshimfuanyi utu bantu ba bungi balala tulu mu lufu.
Tshidi Bible ulongesha bua dibika dia bafue tshidi tshituambuluisha bua kumvua kabidi bimpe tshidi she’ohl′ ne hai′des (“Muaba wa Bafue”). Padi Bible wakula bua Muaba wa Bafue, udi wakula kabidi bua lufu lua aba bikala mua kubishibua.* (Yobo 14:13; Bienzedi 2:31; Buakabuluibua 20:13) Dîyi dia Nzambi didi diamba kabidi ne: mu Muaba wa Bafue mudi bantu bavua benzele Yehowa mudimu ne ba bungi bavua kabayi bamuenzelawu. (Genese 37:35; Musambu 55:15) Nunku Bible udi ulongesha ne: ‘dibika dia bafue nedikaleku, ne dia bakane ne dia babi.’—Bienzedi 24:15.
* Kadi Bible udi wamba ne: bafue bikala kabayi mua kubika ku lufu badi baya mu “Ngena,” ki mmu Muaba wa Bafue to. (Matayo 5:30; 10:28; 23:33) Ngena ne Muaba wa Bafue ki mmiaba yetu ya bushuwa eyi to.


text:
Lungenyi luebe lua budisuile lutumbishe Yehowa!
‘Bualu bua bantu bakadifila bua disua diabu, nuvudijile Yehowa disanka!’—BALUMBULUISHI 5:2.
MISAMBU: 150, 10
1, 2. a) Ntshinyi tshivua Elifaza ne Biledada bambe bua mudi Nzambi umona mudimu wetu? b) Ntshinyi tshivua Yehowa muambe bua bualu ebu?
KUKADI bidimu bia bungi bivua bantu balume basatu baye kuyukila ne Yobo mutendeledi wa Nzambi wa lulamatu. Umue wa kudibu Elifaza muena Temana, wakela Yobo imue nkonko ya mushinga eyi: ‘Muntu udi mua kukuatshisha Nzambi ne tshintu anyi? Nansha, muntu udi ne meji udi ne dikuatshisha kudiye anyi? Biwikala muakane bualu ebu budi bukuatshisha Wa Bukole Buonso anyi? Biwenda ne mutshima mutoke, bualu ebu budi bumupetesha tshintu anyi?’ (Yobo 22:1-3) Bidi bimueneka patoke ne: bua Elifaza diandamuna divua ne: tòo. Muntu mukuabu wa ku bantu aba, Biledada muena Shuhi, wakasakidila ne: bantu kabena mua kubadibua bakane kudi Nzambi to.—Bala Yobo 25:4.
2 Elifaza ne Biledada bakenza bua Yobo adiumvue ne: madikolela ende bua kuenzela Yehowa mudimu kaavua ne mushinga to. Bantu aba bavua basue bua Yobo ela meji ne: katuena kabidi ne mushinga kudi Nzambi; tudi anu bu tshibeyibeyi, tshikusu anyi musanda. (Yobo 4:19; 25:6) Bavua bamba nanku bualu bavua ne budipuekeshi anyi? (Yobo 22:29) Bushuwa, Yehowa udi mutumbuke bikole ne tuetu tudi batambe bukese patudi tudifuanyikija nende. Tuetu bimane pa lusongo lua mukuna anyi tuetu mu ndeke batangidile pa dididishi, netumone ne: tudi batambe bukese ne katuena ne mushinga. Kadi ke mushindu udi Yehowa umona madikolela onso atudi tuenza bua kumuenzela mudimu ne kuditashisha bua Bukalenge buende anyi? Tòo. Yehowa wakambila Elifaza, Biledada ne Sofâ muntu muisatu ne: bavua bashima. Pashishe Nzambi kuamba ne: uvua wanyisha Yobo ne wakamubikila ne: “muntu wanyi.” (Yobo 42:7, 8) Nunku tuikalayi bashindike ne: bantu bapange bupuangane badi mua “kukuatshisha Nzambi ne tshintu.”
‘UDI UMUPESHA TSHINTU KAYI?’
3. Nshinyi tshivua Elihu muambe bua madikolela atudi tuenza bua kuenzela Yehowa mudimu? Ntshinyi tshivuaye usua kuamba?
3 Nsongalume mukuabu diende Elihu uvua mushale muteleje pavua bantu basatu abu bayukila ne Yobo. Pakajikijabu, Elihu wakebeja Yobo bua Yehowa ne: ‘Biwikala muakane, udi umupesha tshintu kayi? Anyi yeye udi wangata tshinyi ku tshianza tshiebe?’ (Yobo 35:7) Elihu uvua pende usua kuamba ne: madikolela etu bua kuenzela Nzambi mudimu kaena ne mushinga anyi? Tòo. Yehowa kakatandisha Elihu bu muvuaye mutandishe bakuabu abu to. Elihu uvua wamba yeye bualu bukuabu. Uvua wamba ne: Yehowa kena anu dijinga ne: tumutendelela to, yeye mmukumbane mu bionso. Kakuena tshintu nansha tshimue tshitudi mua kuenza tshiamuvuije mubanji anyi ne bukole to. Mu bulelela, ngikadilu ne bipedi bionso bimpe bidi bifumina kudi Nzambi ne udi umona mutudi tukuata nabi mudimu.
4. Mmunyi mudi Yehowa umvua patudi tuenzela bantu bakuabu malu ne bulenga?
4 Patudi tuleja dinanga dia lulamatu kudi bantu badi batendelela Yehowa, udi umona anu bu ne: yeye ke utudi tuenzela bienzedi bia lulamatu abi. Tudi tubala mu Nsumuinu 19:17 ne: ‘Udi ufuila mupele luse udi usombesha Yehowa bintu; yeye neamuenzele bimpe ku buimpe buakumuenzelaye.’ Musangu wonso utudi tuleja bakuabu luse, Yehowa udi umona. Nansha mudi Yehowa Mufuki wa diulu ne buloba, udi umona bionso bitudi tuenza ebi bu tudi tumusombesha yeye bintu, yeye pende neatufute bintu bimpe bia bungi. Yezu Muana wa Nzambi wakajadika bualu ebu.—Bala Luka 14:13, 14.
5. Nnkonko kayi ituandamuna?
5 Mu bikondo bia kale, Yehowa wakalomba muprofete Yeshayi bua kuikala muleji mpala wende ne kumuenzela mudimu mu mushindu wa pa buawu. (Yeshaya 6:8-10) Yeshayi wakitaba dilomba edi ne muoyo mujima, kuambaye ne: “Ka meme eu, untume meme!” Lelu kabidi Yehowa udi upesha bena lulamatu mpunga wa kuenza mudimu eu. Batendeledi ba Yehowa ba bungi batu baleja ne: badi pabu ne lungenyi lua buena lua Yeshayi. Badi bitaba ne muoyo mujima mudimu udibu babapesha bua kuenzela Yehowa mu mishindu ne miaba ya bungi mishilashilangane ne kutantamena ntatu ne nsombelu mikole. Kadi muntu udi mua kudiambila mundamunda ne: ‘Ntu nganyisha mpunga wa kuenzela Yehowa mudimu ku budisuile, kadi mu bulelela ke tshintu genza anyi? Meme muikalaku anyi tshiyiku, Yehowa kakuenza bua mudimu wende wenjibue anyi?’ Ukadiku mudiumvue mushindu eu anyi? Tuakulayi bua mudi amue malu avua mafikile batendeledi ba Yehowa babidi ba kale, Debola ne Balaka mua kutuambuluisha bua kuandamuna nkonko eyi.
NZAMBI UDI USHINTULULA BUÔWA BULUA DIKIMA
6. Bua tshinyi bivua bimueneke bu ne: tshiluilu tshia Yabina tshivua mua kutshimuna bena Isalele bipepele?
6 Balaka uvua muluanganyi wa mvita muena Isalele, Debola uvua muprofete. Mu bidimu 20, mukalenge wa Kanâna Yabina “wakatamba kukengesha” bena Isalele. Tshiluilu tshia Yabina tshivua ne tshikisu tshia bungi, ke bua tshinyi bena Isalele bavua mu misoko bavua ne buôwa too ne bua kupatuka mu nzubu yabu. Tshiluilu tshia Yabina tshivua ne makalu 900 a biamu mikale ne miele mikobame, kadi bena Isalele kabavua ne biabu bia mvita bia kuluangana nabi anyi ngabu ya bobu kudikuba nayi to.—Balumbuluishi 4:1-3, 13; 5:6-8. * (Tangila note.)
7, 8. a) Mmalu kayi avua Yehowa muambile Balaka kumpala? b) Mmunyi muvua bena Isalele batshimune tshiluilu tshia Yabina? (Tangila tshimfuanyi tshia ntuadijilu tshia tshiena-bualu.)
7 Patudi tufuanyikija tshiluilu tshia Yabina ne bena Isalele, bena Isalele bavua bamueneka kabayi ne bukole, ne bivua bipepele bua kubatshimuna. Kadi Yehowa wakambila Balaka ku diambuluisha dia Debola muprofete mukaji ne: ‘Uye biebe ku luseke lua mukuna wa Tabô ne binunu dikumi bia bantu ba munkatshi mua bena Nafatale ne bena Zebulona. Meme nentume Sisela, kapitene ka masalayi a Yabina, kuudi ku musulu wa Kishona, ne makalu ende a mvita ne tshisumbu tshiende tshinene; nemmufile mu bianza biebe.’—Balumbuluishi 4:4-7.
8 Dilomba dia kupeta badisuile diakamanyika, ne bantu 10 000 kudisangishabu ku mukuna wa Tabô. Pashishe Balaka ne bantu bende bakaya bua kuluangana ne tshiluilu tshivua tshibaluisha atshi muaba uvuabu babikila ne: Tanaka. (Bala Balumbuluishi 4:14-16.) Yehowa wakambuluisha bena Isalele anyi? Eyowa. Mvula wa tshipepele tshikole wakaloka diakamue, ne muaba wa mvita uvua muume kuluawu bitotshi. Bivua bimpe bua bena Isalele. Balaka wakipata tshiluilu tshia Sisela too ne muaba uvuabu babikila ne: Haloshete, muntantshi wa kilometre 24. Mu njila amu, makalu a mvita a Sisela akajama mu bitotshi. Yeye kupatuka ne kunyemena mu Sananima, pamuapa pabuipi ne Kedeshe. Kuntu aku ke kuvua Sisela muye kusokomena mu ntenta wa mukaji mukuabu diende Yaele. Sisela uvua mutshioke bikole ne mulale tulu tukole. Anu patshivuaye mulale apu, Yaele wakamushipa ne dikima dionso. (Balumbuluishi 4:17-21) Yehowa wakambuluisha bena Isalele bua kutshimuna baluishi babu. * (Tangila note.)
MMUENENU MISHILANGANE BIKOLE BUA MUDIMU WA BUDISUILE
9. Ndilongesha kayi ditudi tupeta mu Balumbuluishi 5:20, 21 bua mvita ivua bena Isalele baluangane ne Sisela?
9 Tudi tulonga malu a bungi bua malu avua menzeke adi mu Balumbuluishi nshapita 4 patudi tubala nshapita udi ulonda. Balumbuluishi 5:20, 21 udi utuambila ne: ‘Mitoto ya mu diulu yakaluangana, mitoto ya mu njila yayi yakaluangana ne Sisela. Musulu wa Kishona mene mene wakabapita bukole.’ Bualu ebu budi bumvuija ne: banjelu bakambuluisha bena Isalele mu mvita anyi? Peshi kuvua mvula mukole wa mabue anyi? Bible kena umvuija to. Kadi mbikumbane bua kuela meji ne: Yehowa wakasungila bantu bende pa kulokesha mvula mukole muaba ne pa dîba diakanyine, bua makalu a mvita 900 au kaendi bimpe to. Mu Balumbuluishi 4:14, 15, tudi tubala ne: Yehowa ke uvua muambuluishe bena Isalele bua kutshimuna misangu isatu. Kakuvua nansha umue wa ku bena Isalele bena budisuile 10 000 uvua mua kuamba ne: yeye ke uvua mutshimune to.
10, 11. Meloze uvua tshinyi? Bua tshinyi bakamuela mulawu?
10 Mpindieu tukonkononayi bualu kampanda bua mushinga mukole. Panyima pa ditshimuna dia Isalele, Debola ne Balaka bakatumbisha Yehowa ne misambu. Bakimba ne: ‘Muanjelu wa Yehowa wakamba ne: ela Meloze mulawu, ela bena musoko au milawu mikole bualu bua bobu kabakalua bua kukuatshisha Yehowa: bua kukuatshisha Yehowa kumpala kua bantu bakole.’—Balumbuluishi 5:23.
11 Meloze uvua tshinyi menemene? Katuena bamanye to. Kadi mulawu uvuabu bele Meloze wakakumbana bualu wakabutuka yonso, tshintu nansha tshimue katshiakashala. Bidi mua kuikala ne: Meloze uvua tshimenga tshivua benamu babenge kudifila ku budisuile bua kudisanga ne Balaka mu mvita. Bu muvua bantu 10 000 badifile ku budisuile bua kuluangana ne bena Kanâna, bena Meloze bavua ne bua kuikala bumvue dilomba dia kudifila bu badisuile. Peshi Meloze uvua mua kuikala tshimenga tshivua Sisela munyemene pavuaye munyeme Balaka. Pamuapa bena Meloze bavua ne mpunga wa kukuata Sisela, kadi kabakamukuata to. Fuanyikijabi bashale batangile muluanganyi wa mvita wa tshikisu au wenda unyema mu njila yabu bua kusungila muoyo wende! Bavua mua kuikala benze bualu kampanda bua mushinga bua kutua malu avua Yehowa mulongolole mpanda. Bu bobu benze nanku, uvua mua kubafuta. Kadi pakapetabu mpunga wakuenzela Yehowa bualu kampanda, kabakenza to. Bidi bimueneka ne: bena Meloze bavua bashilangane bikole ne Yaele, uvua muenze malu ne dikima dionso.—Balumbuluishi 5:24-27.
12. Lungenyi lua bantu badibu bakuile mu Balumbuluishi 5:9, 10 ndushilangane ku tshinyi? Mmunyi mudi bualu ebu bututangila?
12 Mu Balumbuluishi 5:9, 10 tudi tumona ne: lungenyi lua bena budisuile 10 000 luvua lushilangane bikole ne lua bantu bavua babenge kudifila ku budisuile. Debola ne Balaka bakatumbisha ‘bakokeshi ba mu Isalele bakadifila munkatshi mua bantu bua disua diabu.’ Bavua bashilangane bikole ne bavua ‘babanda panyima pa tubalu tutoke,’ bavua badimona ne mushinga wa bungi bua kuenza mudimu wa budisuile. Badi bamba bua bantu abu ne: ‘mbasombe pa biata bia bubanji’ ne ‘badi benda mu njila’ bikale ne nsombelu mulenga. Mbashilangane ne badisuile bakitaba bua kuya ne Balaka bua kuluangana mu mukuna wa mabue wa Tabô ne mu tshibandabanda tshia tshisense tshia Kishona. Bavua bambila bantu bavua basue nsombelu mupepele ne: ‘Ambayi bualu ebu.’ Bavua ne bua kuikala ne ntema ne kuela meji bua mpunga ivuabu bapangile pavuabu babenge kudifila ku budisuile mu mudimu wa Yehowa. Lelu, tudi petu ne bua kukonkonona lungenyi lutudi nalu bua mudimu wa Nzambi.
13. Mmunyi muvua lungenyi luvua nalu tshisa tshia Lubena, tshia Dana ne tshia Ashê lushilangane ne lua tshisa tshia Zebulona ne lua Nafatale?
13 Badisuile 10 000 bavua ne mpunga wa kudimuenena muvua Yehowa wenza malu bu Mukokeshi Mutambe bunene. Bavua mua kuambila bakuabu bualu abu pavuabu bakula bua “malu mimpe akenza Yehowa.” (Balumbuluishi 5:11) Kadi tshisa tshia Lubena, tshia Dana ne tshia Ashê bivua biditatshisha bikole bua mabanji abi bu mudi: mpangu ya mikoko, matu manene ne tusulu tuabu kupita muvuabu benza bua mudimu wa Yehowa. (Balumbuluishi 5:15-17) Kadi bisa bionso kabivua bienza nanku to. Bena mu tshisa tshia Zebulona ne tshia Nafatale ‘bakamba kufila mioyo yabu too ne ku lufu’ bua kukuatshisha Debola ne Balaka. (Balumbuluishi 5:18) Lungenyi lushilangane luvua nalu bisa ebi bua mudimu wa budisuile ludi mua kutupesha dilongesha dia mushinga.
“TUMBISHAYI YEHOWA”
14. Mmunyi mutudi tuleja ne: tudi tutua bumfumu bua Yehowa nyama ku mikolo?
14 Lelu, katuena tuluangana mvita yetu miena dîna eyi bua kutua bukokeshi bua Yehowa nyama ku mikolo to. Kadi tudi tuleja mutudi tutua Yehowa nyama ku mikolo patudi tuyisha ne dikima dionso ne tshisumi tshionso. Kudi dijinga dia bena budisuile mu mudimu wa Yehowa kupita kumpala. Bana betu ba balume ne ba bakaji ne bansonga miliyo ya bungi, badi badifila ku budisuile bua kuenza mudimu wa ku dîba ne ku dîba mu mishindu mishilashilangane. Tshilejilu, ba bungi badi bampanda-njila, benza mudimu ku Betele, bibaka Nzubu ya Bukalenge ne bakuabu mbena budisuile ku nzubu ya mpuilu. Bamue bakulu badi benza mudimu mukole mu Komite wa diumvuangana ne mpitadi ne bakuabu balongolola mpungilu. Tudi batuishibue ne: Yehowa udi wanyisha dijinga dietu dia kumuenzela mudimu mu mushindu wonso udi ukengedibua ne kakupua muoyo bionso bitudi tuenza to.—Ebelu 6:10.
15. Mmunyi mutudi mua kumanya ne: katuena bajimije disanka dietu bua mudimu wa Yehowa?
15 Tudi ne bua kukonkonona meji atudi nawu bua mudimu wa budisuile. Tudi mua kudiebeja ne: ‘Ntuku ndekela bakuabu benza bobu mudimu wa bungi anyi? Ntuku nditashisha bikole bua kupeta bintu bia ku mubidi kupita mundi ngenzela Yehowa mudimu anyi? Peshi ntuku ngenza mudimu ne bionso bindi nabi mu mudimu wa Yehowa bua kuidikija ditabuja ne dikima dia Balaka, Debola ne Yaele ne bena budisuile 10 000 anyi? Ntuku ngela meji bua kuya mu tshimenga tshikuabu anyi mu ditunga dikuabu bua kukeba makuta a bungi ne kuikala ne nsombelu muimpe anyi? Biobi nanku, ntuku nsambila Yehowa bua mudi bualu ebu mua kubungamija bena mu dîku dianyi ne bena mu tshisumbu anyi?’ * (Tangila note.)
16. Nansha mudi Yehowa ne bionso, ntshinyi tshitudi mua kumupesha?
16 Yehowa mmutupeshe bunême bua bungi padiye mutuanyishile bua kutua bumfumu buende nyama ku mikolo. Katshia ku tshikondo tshia Adama ne Eva, Diabolo mmusue bua bantu bikale ku luseke luende bua kuluisha Yehowa. Kadi patudi tutua bumfumu bua Yehowa mpanda, tudi tuleja Satana patoke luseke lutudi. Ditabuja ne lulamatu luetu bidi bitusaka bua kuenza mudimu wa Yehowa ku budisuile, ne kuenza nunku kudi kumusankisha bikole. (Nsumuinu 23:15, 16) Nzambi udi mua kuandamuna ku bipendu bia Satana ku diambuluisha dia lulamatu ne ditumikila dietu dia kutua bumfumu buende mpanda. (Nsumuinu 27:11) Ditumikila dietu mbualu butudi tupesha Yehowa budi ne mushinga mukole kudiye ne budi bumupetesha disanka dia bungi.
17. Ntshinyi tshidi Balumbuluishi 5:31 utulongesha bua bualu buenzeka matuku atshilualua?
17 Mu katupa kîpi emu, bantu bonso ba pa buloba nebanyishe bumfumu bua Yehowa kupita makokeshi makuabu onso. Tudi bindile ne muoyo kuulu kuulu tshikondo atshi! Tudi tudiumvua bu Debola ne Balaka bavua bimbe ne: ‘Yehowa, bantu bonso badi nebe lukuna bafue nunku; kadi bantu badi bakusue bikale bu dîba pabandadi ne bukole buadi buonso.’ (Balumbuluishi 5:31) Bualu ebu nebuenzeke pabutula Yehowa bulongolodi bubi bua Satana ebu. Patuadija mvita ya Armagedone, Yehowa kakuikala dijinga ne bantu bena budisuile bua kubutula muluishi eu to. Kadi netuikale anu ‘bimane talalaa’ ne ‘tumona lupandu lua Yehowa.’ (2 Kulondolola 20:17) Mu dindila tshikondo atshi, tudi ne mpunga mimpe bikole ya kutua bumfumu bua Yehowa nyama ku mikolo ne dikima ne tshisumi.
18. Mmunyi mudi mudimu webe wa ku budisuile mua kuambuluisha bantu bakuabu?
18 Debola ne Balaka bakatuadija kuimba musambu wa ditshimuna bua kutumbisha Yehowa, kadi ki bantu to. Bakimba ne: ‘Bualu bua bantu bakadifila bua disua diabu, nuvudijile Yehowa disanka!’ (Balumbuluishi 5:1, 2) Bia muomumue, patudi tuenzela Yehowa mudimu mu mushindu wonso udi ukengedibua, bidi mua kusaka bantu bakuabu bua ‘kuvudijila Yehowa disanka!’
^ tshik. 6 Muele mukobame mmuele mutue, mule ne imue misangu ntshiamu tshikobame tshisakisha bikole. Miele eyi ivua ku makalu a mvita lua ku nkata mishale mipatuke, makalu au avua alua bu mashinyi adi mu lubilu bua kubutula.
^ tshik. 8 Udi mua kubala malu makuabu a mvita ya dikema eyi mu Tshibumba tshia Nsentedi tshia dia 1/8/2015, dibeji 12-15.
^ tshik. 15 Bala tshiena-bualu tshia ne: “Tunyinganyinga tua malu a makuta” mu Tshibumba tshia Nsentedi tshia dia 1/7/2015.


text:
Ntshinyi tshidi bible wamba?
Tudi mu “matuku a ku nshikidilu” anyi?
Udi mua kuandamuna bishi?
Eyowa
Tòo
Pamuapa
Tshidi Bible wamba
“Mu matuku a ku nshikidilu nekuikale bikondo bibi bidi bikole mua kupita nabi.” (2 Timote 3:1) Mulayi wa buprofete ne malu adi enzeka lelu, bidi bileja ne: tudi “mu matuku a ku nshikidilu.”
Mmalu kayi makuabu atudi tulonga mu Bible?
Mu matuku a ku nshikidilu kuvua ne bua kuikala mvita, biyole bia nzala, bikumina, ne bipupu bia masama a lufu.—Matayi 24:3, 7; Luka 21:11.
Mu matuku a ku nshikidilu aa, malu a bantu a bikadilu bilenga ne a ntendelelu mmanyanguke bikole.—2 Timote 3:2-5.
Mmalu kayi apeta bukua bantu kumpala eku?
Bamue bantu badi bamba ne: matuku a ku nshikidilu neajike pabutulabu buloba ne bantu bonso badipu, kadi eku bakuabu bobu mbatekemene ne: malu nealongoloke. Wewe udi wela meji kayi?
Tshidi Bible wamba
‘Bantu bakane nebapiane buloba, nebashikamemu tshiendelele.’—Misambu 37:29.
Mmalu kayi makuabu atudi tulonga mu Bible?
Matuku a ku nshikidilu neajike pumbushabu malu mabi onso.—1 Yone 2:17.
Buloba nebulue mparadizu.—Yeshaya 35:1, 6.